5 Mangkuk Tandas Paling Mahal Yang Pernah Dihasilkan Di Dunia

Bagi kita orang kebanyakan, apa yang dipasang di rumah kita itulah selalunya yang akan kekal digunakan. Melainkan ada sesetengah individu yang mahukan peralatan berbentuk lain dipasang, seperti tandas di rumah.

Majoriti rumah (mungkin juga semua) yang dibina sekarang secara automatik akan dipasangkan dengan jamban duduk berbanding jamban cangkung, bentuk yang telah dijadikan de facto standard untuk jamban di Malaysia satu dulu. Populariti jamban duduk yang terbaik sehinggakan dan kini sudah ada syarikat yang mengeluarkan produk jamban berteknologi tinggi, khas untuk anda membuang air dengan lebih selesa.

Kami tidak tahu apa bezanya membuang air di jamban tradisional berbanding jamban yang lebih mirip dengan gajet elektronik, tetapi kami tahu sukar untuk kami dapat pasang 5 jamban paling mahal di dunia ini dirumah kita. Berikut adalah 5 jenis jamban paling mahal yang terdapat di dunia.

Untuk RM21.885 anda akan mendapat sebuah jamban duduk berteknologi tinggi dan paling penting, mesra alam. Dengan teknologi yang ada, jamban ini hanya akan menggunakan 4 liter untuk membasuh permukaan jamban selepas selesai urusan.

Apa yang hebatnya tentang model ini adalah ia tidak mempunyai tangki besar untuk penyimpanan air, seperti kebanyakan mangkuk tandas lain. Jadi rekaannya hanya berbentuk kecil dan ringkas sahaja sesuai dengan negara asalnya, Jepun.

KOHLER Numi merupakan antara siri tandas paling canggih yang ada dan pesaing rapat kepada jenama TOTO. Sebelum kami mengulas panjang, perlu kami beritahu Numi adalah sebuah tandas yang mempunyai pembesar suara sendiri supaya anda boleh mendengar lagu atau radio, ketika membuang air.

Selain itu teknologi yang digunakan cukup hebat - Numi mempunyai pengesan sensor untuk mengetahui kewujudan manusia, pancuran air automatik, alat pengering dan juga pemanas tempat duduk bagi negara sejuk. Harganya pula hanyalah RM26,536 satu set.

Sebuah rekaan semula tandas duduk semasa zaman pemerintah Merovingian di Perancis Raja Dagobert, tandas yang diperbuat daripada kayu dan porselin ini dikeluarkan dengan mensasarkan golongan yang mahukan gabungan rekaan tradisional dan teknologi moden. Walaupun tidak semoden beberapa tandas di dalam senarai ini, badan tandas ini diperbuat daripada kayu jati yang kukuh serta dipasangkan loceng yang akan berbunyi menandakan pam telah ditarik. Semua itu milik anda pada nilai RM52,119.

Lixil adalah sebuah syarikat pengeluar tandas berteknologi dari Jepun, sama seperti TOTO dan menjadi antara pengeluar tandas pertama menggabungkan telefon pintar dengan tandas pada tahun 2011. Pada tahun 2015, untuk satu pameran Kitchen & Bath China 2015 di Shanghai New International Expo Center,

Lixil mempamerkan salah satu jamban berteknologi mereka yang digabungkan dengan keindahan 72 ribu kristal Swarovsi, yang menukar tandas itu kepada barangan mewah. Walaupun dipamerkan, tandas tersebut juga dibuka untuk jualan kepada individu yang mahu memilikinya ekoran keunikannya serta hanya satu unit dihasilkan. Harganya pula pastilah tidak semurah tandas-tandas lain dalam senarai ini. Unit ini berharga RM503,000 untuk sesiapa yang teringin memilikinya.

Mempunyai impian membina tandas daripada emas sejak remaja berikutan idea Vladimir Lenin, salah seorang tokoh komunisme paling berpengaruh dunia yang mahu membina tandas awam menggunakan emas sekiranya komunisme menang, Lam Sai Wing memegang impian itu lalu berusaha menjadikan dirinya ahli perniagaan yang berjaya.

Pada usia 46 tahun, impiannya tercapai dengan pembuatan sebuah tandas duduk yang diperbuat daripada emas 24 karat sepenuhnya. Tandas yang berfungsi sepenuhnya ini tidak boleh digunakan sesiapa, dengan pengunjung ke Hang Fung Gold Technology milik Sai Wing hanya membenarkan orang duduk di atasnya. Dipasang di atas lantai yang turut juga diperbuat daripada emas tulen, anggaran harga tandas ini adalah sekitar RM19.35 juta. (rujukan)


Ken Kutaragi : Kisah "Father of PlayStation"

PlayStation adalah satu francais konsol yang boleh dikatakan paling terkenal di dunia. Agak aneh dan pelik jika anda tidak pernah mendengar nama konsol ini, terutamanya jika anda seorang yang berjantina lelaki.

Konsol ini menjadi peneman dan penghibur kepada semua generasi daripada kanak-kanak di sekolah rendah sehinggalah mereka yang bergelar bapa.

Dan pujian harus diberikan kepada individu yang bertanggungjawab menjadikan PlayStation sebagai satu realiti, iaitu Ken Kutaragi yang diberi nama jolokan "bapa Playstation sedunia" atau "Father of PlayStation".

Ken Kutaragi dilahirkan di Tokyo Jepun pada 12 Ogos 1950. Walaupun kedua ibu bapanya bukanlah dikategorikan sebagai orang berada menurut standard Jepun, namun mereka mampu memiliki perniagaan sendiri iaitu sebuah kilang percetakan di bandar.

Ketika membesar, ibu bapa Ken sering menggalakkan anak mereka untuk meneroka kebolehan mekanikalnya di kilang mereka. Ia membuatkan Ken secara tak langsung bekerja di kilang tersebut selepas sekolah setiap hari.

Selain daripada bekerja di kilang membantu ibu bapanya, Ken juga merupakan seorang yang rajin, pintar dan sering digambarkan sebagai pelajar "Straight A".

Sejak kecil lagi Ken sangat suka meleraikan alat permainannya untuk mengetahui cara mainan itu berfungsi. Rasa ingin tahu ini dibawa ke peringkat remaja yang membuatkan Ken mempelajari kerumitan elektronik.

Dan disebabkan minatnya terhadap elektronik, Ken menyambungkan pelajarannya di Universiti of Electro-Communications di  Chōfu, Toky dan dianugerahkan ijazah sarjana muda Elektronik.

Sejurus selepas tamat belajar, Ken mula bekerja untuk Sony di dalam makmal penyelidikaan digital. Walaupun keputusan ini dianggap sebagai radikal, namun Ken berasakan bahawa Sony sedang bergerak maju dengan pantas. Beliau dengan cepatnya mendapat reputasi sebagai seorang penyelesai masalah dan jurutera yang berfikiran ke hadapan.

Reputasi ini diperoleh beliau dengan bekerja dalam beberapa projek Sony termasuklah penghasilan awal LCD dan kamera digital.

Di penghujung tahun 1980-an, ketika sedang menonton anak perempuannya bermain Famicom (Family Computer) iaitu konsol keluaran Nintendo, Ken menyedari potensi yang ada pada permainan video itu. Pada ketika itu, para eksekutif Sony tidak begitu berminat dengan permainan video.

Oleh itu, apabila Nintendo menyatakan hasrat bahawa mereka memerlukan cip bunyi gelombang untuk sistem 16-bit baru mereka, Ken tanpa ragu-ragu menerima tawaran Nintendo. Masih bekerja untuk Sony, Ken secara senyap merekabentuk dan menghasilkan cip SPC700.

Dan apabila perkara ini diketahui oleh para eksekutif Sony, mereka berasa sangat marah. Namun dengan bantuan Norio Ohga, CEO Sony pada ketika itu, Ken mampu meneruskan dan menyiapkan projek tersebut, serta masih bekerja untuk Sony.

Walaupun ketika bekerja dengan Nintendo, dalam masa yang sama untuk Sony, permainan video masih dianggap sebagai sesuatu yang tidak diminati. Meskipun suasana ketika itu seolah-olah seperti "bermusuhan" dengan permainan video, Ken berjaya memujuk Sony untuk membiayai penyelidikannya terhadap Sistem Super NES CD-ROM.

Usaha penyelidikan inilah yang menyumbang kepada penghasilan peranti yang dikenali sebagai "Play Station", sebuah konsol yang serasi dengan permainan Super Famicom dan perisian yang dikeluarkan dengan format yang baru dikenali sebagai SuperDisc.

Namun, kerjasama di antara Sony dan Nintendo gagal akibat perselisihan perlesenan. Dengan ini, Ken dan Sony membuat keputusan mengembangkan konsol mereka sendiri.

Ken memberitahu bahawa pada satu ketika beliau berjaga sepanjang malam untuk beberapa malam berturut-turut dalam usaha membina konsol ini, atas alasan kerja yang dilakukan sangat menarik.

Mesikpun penghasilan konsol ini diangap sebagai sesuatu yang berisiko oleh eksekutif Sony yang lain, namun sekali lagi Ken mendapat sokongan Norio Ohga. Usaha demi usaha dilakukan, akhirnya Sony telah melancarkan Playstation yang pertama, pada 3 Disember 1994.

Kejayaan komersial penghasilan francais PlayStation menjadikan Sony Computer Entertainment sebagai jabatan Sony yaang paling menguntungkan.

Walaupun PlayStation ketika mana dilancarkan terpaksa berhadapan dengan saingan oleh konsol veterean seperti Nintendo dan Sega, namun PlayStation 1 telah menggantikan tempat konsol-konsol ini dan menjadi konsol yang paling popular pada zaman itu.

PlayStation 2 mengembangkan kejayaan Sony di generasi seterusnya, dan pada satu tahap, Sony memegang 65% daripada saham pasaran dengan sebanyak 100 juta unit PS2 dihantar ke seluruh dunia.

Ken diiktiraf oleh banyak syarikat penerbitan kewangan dan teknologi di atas kejayaan ini, terutamanya ketika beliau dinamakan sebagai salah seorang daripada 100 orang paling berpengaruh di dunia pada tahun 2004 dalam majalah TIME dan "Gutenberg of Video Games".

Sejak tahun 1997, Ken semenangnya dilihatkan sebagai orang yang paling layak menjadi presiden Sony yang akan datang. Hubungan beliau dengan CEO Norio Ohga juga sangat sihat yang banyak membantunya menghasilkan PlayStation.

Pengganti Norio iaitu Noboyuki Idei telah menaikkan pangkat Ken kepada Timbalan Eksekutif Presiden, ketua pegawai eksekutif Sony-Global dan Naib Pengerusi pada tahun 2003.

Dan pada 30 November 2006, Ken telah digantikan sebagai Presiden Sony Computer Entertainment (SCEI) oleh Kaz Hirau yag juga Presiden SCE Amerika. Perubahan pengurusan Sony pada ketika itu juga melihatkan Ken dilantik sebagai Pengerusi SCE, dan mengekalkan kedudukannya sebagai CEO syarikat itu.

Ketika Ken Kutaragi mengumumkan perasaraannya pada April 2007, beliau sebaliknya diberikan jawatan pengerusi kehormat SCEI. Namun, setelah lebih 20 tahun berkhidmat untuk Sony, pada 29 Jun 2011, selepas proses rombakan pengurusan dilakukan, Sony telah mengumumkan perletakan jawatan Ken sebagai pengerusi kehormat SCEI.

Sejak itu, Ken kekal sebagai penasihat senior teknologi untuk Sony. Karier Ken Kutaragi tidak terhenti setakat itu sahaja yang mana kemudiannya beliau menjadi presiden dan CEO Cyber AI Entertainment serta dilantik sebagai lembaga pengaraah Kadokawa Group Holdings Inc, Nojima Corporation dan Rakuten Inc.

Pada tahun 2009, beliau menjadi profesor jemputan di Universiti Ritsumeikan, Kyoto.

Antara anugerah terbesar yang pernah diterima Ken adalah Lifetime Achievement Award di Game Developers Conference 2014.


Krisis Tebusan Bangunan AIA (Jalan Ampang) 1975 Oleh Militan Pengganas Jepun

Walaupun keadaan negara kita pada hari ini boleh dikatakan aman tanpa kekacauan yang mampu mengganggu gugat ketenteraman awam, namun pastinya ada di antara kita yang masih ingat akan kejadian-kejadian buruk yang pernah menggegarkan Malaysia pada satu ketika dahulu.

Antara insiden yang memberikan impak kepada keamanan negara, termasuklah krisis tebusan Bangunan AIA. Insiden ini berlaku di Bangunan AIA (American Insurance Associates) di Jalan Ampang, Kuala Lumpur pada hari Isnin, 4 Ogos 1975 dan berlangsung selama beberapa hari.

Ia dilakukan oleh Japanese Red Army (JRA) atau Tentera Merah Jepun, yang merupakan sebuah kumpulan militan komunis yang juga serpihan kepada Liga Tentera Merah Komunis Jepun. Matlamat utama kumpulan ini adalah ingin menghapuskan monarki dan kerajaan Jepun, serta melancarkan revolusi seluruh dunia.

Tentera Merah Jepun adalah dalang disebalik banyak serangan dan pembunuhan pada tahun 1970-an termasuklah pembunuhan besar-besaran di Lapangan Terbang Lod di Tel Aviv.

Pada 4 Ogos 1975, bangunan AIA di Jalan Ampang yang juga merupakan pejabat kedutaan Amerika Syarikat dan Sweden telah diserbu dan diserang oleh 5 anggota kumpulan Tentera Merah Jepun.

Sebanyak 53 orang dijadikan tebusan yang mana majoritinya adalah rakyat Malaysia, termasuklah konsul Amerika Syarikat dan timbalan duta besar Sweden. Kesemua 53 orang tebusan ini kemudiannya dikumpulkan di tingkat 9 bangunan ini bagi tempoh yang lama iaitu 79 jam, lebih daripada 3 hari.

Untuk mereka melepaskan tebusan-tebusan ini, kumpulan komunis ini menuntut agar beberapa pemimpin mereka yang dipenjarakan dibebaskan. Ia membuatkan kerajaan Malaysia terpaksa berunding dengan kerajaan Jepun demi keselamatan tebusan-tebusan tersebut.

Jika permintaan mereka tidak dipenuhi, kesemua 53 orang tebusan akan ditembak seorang demi seorang. Perdana Menteri ketika itu adalah Tun Abdul Razak dan Mohammed Hanif Omar adalah ketua polis negara.

Pada mulanya, Menteri Komunikasi iaitu Tan Sri Manickavasagam dipertanggungjawabkan dalam rundingan antara JRA, kerajaan Jepun, Sweden dan Amerika Syarikat. Namun, ianya tidak membuahkan apa-apa hasil.

Kemudian, Menteri Dalam Negeri ketika itu, Tun Ghazalie Shafie mengambil alih tugas berat tersebut dan  terlibat secara dekat dalam rundingan tersebut, walaupun ketika itu beliau berada di Jakarta.

Dengan kepintaran dan kebijakan Ghazali yang diberi nama jolokan "King Ghaz", usaha beliau telah berjaya membuahkan hasil. Kesemua tahanan wanita kecuali kedutaan Sweden telah dibebaskan JRA, hasil daripada rundingan pertama.

Bagi menjaga maruah Jepun, kerajaan mereka tidak bersetuju membebaskan banduan-banduan yang merupakan pemimpin-pemimpin JRA dari penjara. Namun, hasil daripada ketegasan dan diplomasi Ghazali, kerajaan Jepun terpaksa akur.

Selepas 3 hari berunding, untuk tidak menginginkan perkara yang lebih buruk berlaku, akhirnya kerajaaan Jepun mengalah dan bersetuju membebaskan 5 pemimpin kumpulan ini. Banduan-banduan itu kemudiannya dihantar dari Jepun dan Sweden menggunakan Pesawat Jepun DC-8 ke Kuala Lumpur.

Timbalan Menteri Pengangkutan dan Setiausaha Agung Kementerian Dalam Negeri ketika itu, Dato' Ramli Omar dan Tan Sri Osman Samsuddin telah ditukar dengan pengganas ini sebagai tebusan bagi mengiringi mereka dan memastikan keselamatan mereka terjamin.

Kumpulan ini kemudiannya menaiki pesawat DC-8 bersama-sama pemimpin-pemimpin mereka dan juga dua tokoh Malaysia tersebut. Pesawat DC-8 itu berlepas ke Libya dan tiba di Lapangan Terbang Tripoli pada 8 Ogos 1975, selepas berhenti di Colombo.

Di Libya, kumpulan ini dilindungi oleh diktator Muammar Gaddafi yang pada ketika itu menyokong pelbagai organisasi keganasan termasuklah PLO dan IRA. Kedua-dua pemimpin Malaysia dihantar pulang ke Malaysia pada 10 Ogos tanpa sebarang kecederaan.

Walaupun dilaporkan tiada apa-apa pertumpahan berlaku sepanjang insiden yang berlangsung selama 4 hari ini, namun seorang pegawai keselamatan telah ditembak. Sukhdave Singh, seorang pegawai keselamatan yang pada ketika itu berusia 29 tahun merupakan satu-satunya individu yang mengalami kecederaan.

Pada hari kejadian, Sukhdave yang ketika itu pembantu ketua pegawai keselamatan sepatutnya bertugas bersama-sama 2 orang yang lain. Namun, salah seorang daripadanya bercuti manakala seorang lagi tidak sihat, membuatkan beliau bertugas berseorangan.

Pengurus pejabat AIA, Robert Leong memberitahu Sukhdave bahawa berlakunya rompakan di tingkat 9 bangunan itu iaitu pejabat agensi AIA. Sukhdave yang ingin menyiasat apa yang berlaku lantas menaiki lif ke tingkat 9 bersama-sama ketua keselamatan, Mahinder Singh.

Sejurus setelah lif sampai di tingkat 9, Sukhdave menjenguk sedikit kepalanya keluar daripada lif dan melihat ke arah kiri di mana terletaknya pejabat AIA.

Sukhdave tidak bersenjata ketika itu, namun menurutnya, mungkin disebabkan serban yang dipakainya menyerupai serban polis, menyebabkan salah seorang pengganas yang berada di bahagian konsul Amerika Syarikat melepaskan tembakan mengenai kepalanya.

"Peluru memasuki bahagian kepala saya melalui bahagian bawah mata kanan dan tembus ke belakang,". jelas Sukhdave.

Sukdave yang ketika itu dipenuhi darah meyangkakan Mahinder yang menembaknya.

Mahinder kemudiannya membawa Sukhdave ke klinik yang terletak di bangunan itu. Di atas keberanian Sukhdave, beliau dianugerahkan Anugerah Kehormatan Keberanian dari Persatuan Pekerja Kedutaan Amerika.

Antara banduan-banduan yang dibebaskan oleh kerajaan Jepun adalah Kunio Bano yang telah dipenjarakan atas peranannya dalam insiden Asama-Sanso yang mengorbankan 3 nyawa.

Kunio juga dipercayai membantu rampasan pesawat Penerbangan Jepun Airlines 472 dari Paris ke Tokyo pada tahun 1977 yang memaksa pesawat itu mendarat di Dhaka, Bangladesh.

Kunio kini bebas dan dilaporkan menghabiskan masanya di antara tahun 1997 hingga 2007 di Rusia, China, Filipina dan Jepun.

Kedutaan Amerika Syarikat dipindahkan ke lokasi baru iaitu di persimpangan Jalan Ampang dan Jalan Tun Razak pada tahun 1990an.

34 tahun kemudian iaitu pada 16 September 2009, Raja Sweden iaitu King Carl XVI Gustaf telah menganugerahkan Royal Order of the Polar Star kepada Tan Sri Samsuddin dan disampaikan oleh kedutaan Sweden ke Malaysia, HE Helena  Sångeland.


7 Lombong Emas Paling Besar Di Dunia

Negara yang mempunyai sumber alam yang boleh dijadikan sebagai sumber kewangan amatlah beruntung. Dan negara kita Malaysia dianugerahkan pelbagai sumber alam yang menjadikan negara kita kaya dan mampu membangun berbanding negara-negara lain.

Antara sumber alam yang sangat bernilai termasuklah emas. Antara negeri-negeri yang mempunyai lombong emas di Malaysia termasuklah Pahang, Sarawak dan Perak. Namun ia tidaklah sebanyak mana jika dibandingkan dengan lombong-lombong dalam senarai ini.

iluminasi.com ingin kongsikan dengan pembaca 7 lombong yang mempunyai deposit emas paling tinggi di dunia.

Terletak 100 kilometer dari ibu negara Republik Dominika, lombong ini mengandungi kira-kira 1.134 juta kilogram emas. Operasi perlombongan Pueblo Viejo ini bermula pada tahun 2012, dan hanya dalam masa 2 tahun lombong ini mencapai tahap pengeluaran penuh menjelang tahun 2014.

Lombong ini milik Barrick Gold Corporation (60%) dan juga Goldcorp Inc (40%). Pengeluaran Pueblo Viejo sangat menakjubkan iaitu 27,017 kilogram emas pada tahun 2016 yang bernilai RM4.49 bilion. Pada tahun yang sama, ia juga mencapai kedudukan pengeluar emas kedua terbesar di dunia dan mengalami hampir 23% pertumbuhan tahunan.

Dimiliki oleh kerajaaan Mongolia dan Turquoise Hill, Oyu Tolgoi dianggarkan mengandungi sebanyak 1.31 juta kilogram emas iaitu yang ke-6 terbesar di dunia. Oyu Tolgoi adalah lombong yang paling terbaru dibangunkan dalam senarai ini. Deposit emas ini ditemui pada tahun 2001 dan pembinaan di lombong ini bermula pada tahun 2010.

Penghantaran pertama hasil perlombongan emas bermula pada tahun 2010. Walaupun deposit emas di lombong ini sangat mengagumkan, namun deposit tembaga di sini lebih besar yang bernilai RM54.5 bilion.

Pada tahun 2016 sahaja, sebanyak 8,503 kilogram dikeluarkan dan Turquoise Hill menjangkakan pengeluaran emas yang lebih rendah pada tahun 2017 iaitu di antara 2,834 hingga 3,958 kilogram.

Terletak di rantau perlombongan emas yang paling produkti di Rusia, lombong Olimpiada dianggarkan mempunyai 1.35 juta kilogram emas. Emas di sini pertama kali ditemui pada tahun 1970, namun perlombongan emas terbuka bermula selepas 26 tahun kemudian.

Olimpiada membentuk operasi terbesar bagi syarikat Polyus iaitu pengeluar emas terbesar di Rusia. Pada tahun 2016, lombong ini mengeluarkan sebanyak 26,733 kilogram emas iaitu 18% lebih banyak daripada tahun 2015.

Lombong emas ke-4 terbesar di dunia dari segi jumlah deposit iaitu kira-kira 1.42 juta kilogram emas, lombong Muruntau di Uzbekistan ini merupakan lombong emas terbuka yang paling besar di dunia. Lombong ini adalah 100% milik kerajaan Uzbekistan.

Selepas deposit emas di sini ditemui pada tahun 1958, perlombongan secara sistematik dimulakan pada tahun 1967 dan telah berterusan sahingga kini.

Sebanyak 62,369 kilogram emas dikeluarkan pada tahun 2016 yang menjadikan Muruntau sebagai lombong pengeluar emas paling besar di dunia.

Terletak di dalam kawah gunung berapi yang telah mati, Lihir di Pulau Niolam  dianggarkan mempunyai 1.82 juta kilogram emas secara keseluruhaan. Ia mula dilombong pada tahun 1997 dan dimiliki oleh syarikat Australia, Newcrest, yang membeli lombong ini pada tahun 2010 dengan harga RM85.14 bilion.

Pengeluaran emas di lombong Lihir pada tahun 2016 adalah sebanyak 25,514 kilogram emas yang merupakan pengeluaran emas ke-6 terbesar di dunia. Sejak dilombong 20 tahun lalu, sebanyak 283,495 kilogram emas telah dihasilkan.

Dengan deposit emas sebanyak 2.38 juta kilogram emas, lombong South Deep yang terletak di Afrika Selatan merupakan lombong terbesar di dunia. Perlombongan di sini bermula pada tahun 1961 dan diperoleh oleh syarikat Fold Fields Limited pada tahun 2006.

Berada 3,000 meter di bawah permukaan bumi, South Deep juga merupakan lombong emas ke-7 paling dalam di dunia. Sebanyak 8,221 kilogram emas dihasilkan pada tahun 2016 iaitu 47% peningkatan daripada tahun 2015.

Gold Field Limited menganggarkan peningkatan pengeluaran emas kepada 14,174 kilogram setiap tahun menjelang tahun 2023.

Dimiliki oleh Freeport McMoran bersama-sama Rio Tinto, lombong emas ini mempunyai deposit emas melebihi 3.01 juta kilogram emas, iaitu yang paling tinggi di dunia.

Pada tahun 2016, lombong ini menghasilkan lebih daripada 28,350 kilogram emas menjadikannya pengeluar emas ke-4 terbesar di dunia. Deposit emas di Gunung Carstensz pertama kali ditemui oleh ahli geologi Belanda pada tahun 1936 berikutan berikutan pelaksanaan undang-undang pelaburan asing pada tahun 1967.

Lombong ini dibuka secara rasminya pada tahun 1973. Namun, pada Februari 2017, Freeport McMoran mengumumkan penghentian operasi perlombongan di lombong ini buat sementara waktu akibat kegagalan mencapai persetujuan dengan kerajaan Indonesia mengenai pelan pelaburan jangka masa panjang.


4 Bank Paling Besar Di Malaysia

Dengan ekonomi yang semakin membangun, sektor perbankan di Malaysia terus kukuh. Sektor perbankan negara kita sangat aktif dalam pemberian pinjaman perniagaan dan menawarkan pelbagai produk perbankan, serta perkhidmatan kewangan.

Malah, kerajaan Malaysia telah membentuk Jawatankuasa Basel terhaadap Penyeliaan Perbankan untuk mengawal selia, mengawasi dan menguruskan sektor ini. Malaysia juga merupakan negara yang mempunyai beberapa buah bank terbesar di Asia Tenggara dari segi pemilikan Aset.

iluminasi.com ingin kongsikan dengan pembaca 4 bank terbesar di Malaysia dari segi pemilikan aset.

Dengan jumlah aset sebanyak RM233.5 bilion, Kumpulan Perbankan RHB merupakan institusi perbankan ke-4 terbesar di Malaysia. Bank ini mempunyai lebih daripada 190 buah cawangan di Malaysia dan menyediakan perkhidmatan di negara-negara Asia Tenggara termasuklah Malaysia , Singapora, Thailand, Vietnam, Brunei, Kemboja, Laos, Indonesia dan Hong Kong.

RHB Bank ditubuhkan pada tahun 1997 berikutan penggabungan antara DCB Bank dan Kwong Yik Bank, dan kini dipimpin oleh Azlan Zainol sebagai pengerusi kumpulan.

Kumpulan ini adalah pembekal kewangan domestik yang pertama yang menubuhkan bank Islam di Malaysia. Perbankan runcit RHB menyediakan perkhidmatan dan produk seperti insurans, pinjaman, dan pengurusan kekayaan sementara perbankan perniagaan berfungsi sebagai perkhidamatan komersial dan pelangga SME.

Public Bank Berhad yang beribu pejabat di Kuala Lumpur menawarkan perkhidmatan kewangan di Malaysia dan negara-negara Asia Pasifik. Bank ini ditubuhkan pada tahun 1966 dan telah disenaraikan di Bursa Saham Malaysia pada tahun 1967.

Kini, Public Bank Berhad adalah salah satu bank terkemuka di Malaysia dan Asia Tenggara dengan aset melebihi RM363 bilion. Ia juga merupakan bank terbesar dari segi dana pemegang saham dan yang kedua terbesar dari segi permodalan pasaran.

Diasaskan pada tahun 1966 oleh Teh Hong Piow, Public Bank kini terkenal dengan prestasi kewangan dan penilaian kewangan yang konsisten dari agensi penarafan tempatan dan antarabangsa.

Kumpulan CIMB adalah salah satu institusi kewangan terkemuka di Malaysia dan Asia Tenggara. CIMB juga merupakan salah satu bank Islam terbesar di dunia dan kelima terbesar di ASEAN dengan jumlah aset RM508.2 bilion.

Bank yang merupakan gabungan beberapa buah institusi perbankan lain pada tahun 2006 ini mempunyai rangkaiannya di 16 negara di Asia.

Kumpulan CIMB yang beribu pejabat di Kuala Lumpur dan mengendalikan lebih 1,000 cawangan di rantau ini diterajui oleh Nazir Razak, adik kepada Perdana Menteri Malaysia Dato Seri Najib Abdul Razak.

Rangkaian dan perkhidmatan kumpulan ini dipromosikan oleh rakan kongsinya termasuklah Standard Bank dan Bank Tokyo.

Berada di tangga pertama senarai adalah bank terbesar di Malaysia dan ke-4 di Asia Tenggara dengan jumlah aset sebanyak RM708 bilion. Maybank mempunyai lebih daripada 2,000 cawangan antarabangsa dan pejabat di lebih daripada 20 buah negara.

Bank yang ditubuhkan pada tahun 1960 dan mempunyai lebih daripada 45,000 kakitangan ini menawarkaan produk perbankan yang komprehensif dan perkhidmatan termasuklah komersial, pelaburan dan perbankan Islam, pajakan, insurans, dan pengurusan aset kepada lebih daripada 20 juta pelanggannya.

Maybank juga merupakan syarikat tersenarai awam terbesar di Bursa Saham Malaysia dengan permodalan pasaran terbesar di negara ini. Diasaskan oleh Khoo Teck Puat dan Oei Tjong Ie, kini Maybank diterajui oleh Abdul Farid Alias.


Sindrom Rett : Kecacatan Perkembangan Otak Yang Berlaku 95% Pada Bayi Perempuan

Sindrom Rett adalah gangguan saraf dan perkembangan secara genetik yang tersangat jarang berlaku yang memberi kesan kepada cara otak berkembang. Ia menyebabkan ketidakupayaan progresif dalam menggunakan otot untuk pergerakan otot untuk mata dan anggota badan, serta ucapan.

Majoriti bayi yang mengalami sindrom ini seolah-olah membesar dengan normal pada mulanya. Namun selepas usia 6 bulan, mereka akan kehilangan kemahiran yang mereka ada sebelum ini seperti kebolehan merangkak, berjalan, berkomunikasi atau penggunaan tangan.

Dari masa ke masa, kanak-kanak dengan sindrom Rett semakin mengalami masalah dalam penggunaan otot yang mengawal pergerakan, kordinasi dan komunikasi. Sindrom ini juga boleh menyebabkan berlakunya sawan dan kecacatan intelektual.

Kajian terhadap rawatan yang berpotensi kini sedang dilakukan namun begitu sehingga kini masih belum ada penawar bagi sindrom ini. Rawatan yang diberikan ketika ini memfokuskan pembaikan pergerakan dan komunikasi, serta menyediakan penjagaan dan sokokngan bagi kanak-kanak dan orang dewasa yang mengalami masalah ini.

Selepas dilahirkan bayi-bayi kelihatan normal. Usia di mana tanda-tanda bermula dan tahap keterukan serta kecacatan yang berkaitan adalah berbeza-beza bagi setiap individu.

Namun, kebanyakannya seolah-olah membesar seperti normal bagi 6 bulan pertama. Selepas itu, tanda-tanda akan mula berlaku.

Tanda-tanda simpton Rett ini boleh menjadi agak samar pada peringkat awal. Bawa bayi anda berjumpa dengan doktor serta-merta jika anda menyedari masalah fizikal atau perubahan pada tingkahlaku selepas perkembangan normal, seperti:


5 Pemain Yang Mengalami Transformasi Lengkap Selepas Dibuang Jose Mourinho

Bagi peminat bola sepak, Jose Mourinho pengurus pasukan Manchester United ketika ini yang berasal daripada Portugal, merupakan seorang yang memecahkan pandangan. Ada yang percaya dia adalah seorang pengurus paling teruk dan paling ego dalam sukan bola sepak, ada juga yang percaya Jose adalah pengurus paling berkebolehan kerana ke mana saja dia pergi, pasukannya akan menang.

Walaupun tidak dapat dinafikan pencapaian Jose Mourinho sebagai pengurus cukup hebat, bagaimanapun rekodnya dalam menilai potensi pemain jarang terbukti tepat. Jose sering dikritik sebagai pengurus yang tidak gemar melatih pemain muda dan mahukan pemain 'ready-made' untuk diuruskan.

Adakah dakwaan itu benar? Sudah pasti sukar untuk dijawab perkara ini secara fakta namun begitu, ini adalah senarai 5 orang pemain yang ditolak Jose Mourinho membuktikan ada ketikanya,  pengurus istimewa pun boleh melakukan kesilapan.

Walaupun mempamerkan aksi yang hebat di Chelsea selama 3 musim, Arjen Robben pemain dari Belanda ini kerap dipinggirkan Jose Mourinho sebelum Arjen berhijrah ke Real Madrid. Dia menyifatkan perpindahan itu sebagai satu perkara yang melegakan dirinya. Selepas tidak dihiraukan di Chelsea, Arjen Robben berjaya memenangi lebih 15 kejuaraan bersama Real Madrid dan Bayern Munich, menjadi orang penting pasukan kebangsaannya serta menjadi antara pemain yang berjaya memenangi kejuaraan liga di empat buah negara berbeza.

Penyerang gergasi Belgium ini pada mulanya dipinjamkan kepada pasukan Everton pada selepas gagal meletakkan dirinya di antara kesebelasan utama pasukan Chelsea. Mempamerkan prestasi memberangsangkan di Everton dengan 15 gol namun itu tidak mampu memikat hati Jose untuk terus menyambung kontraknya. Romelu dijual ke Everton pada harga GBP 30 juta sebelum Jose yang kini menjadi pengurus pasukan Manchester United, mendapatkan semula khidmat Romelu pada nilai GBP75 juta.

Dibuang dari pasukan Inter Milan semasa Jose Mourinho dilantik sebagai pengurus, Leonardo berhijrah ke pasukan Juventus pada tahun 2009, hanya dengan nilai GBP3.4 juta. Kemasukan Leonardo ke Juventus benar-benar mengubah nasibnya dan kelab barunya selepas mereka berjaya memenangi liga sebanyak enam kali. Leonardo juga dipilih oleh FIFA dalam kesebalasan terbaik dunia bagi tahun 2016 dan 2017.

Dianggap sebagai tidak mampu mencapai kelayakan untuk menjadi pemain utama Chelsea, Kevin dijual ke kelab Jerman Wolfsburg pada perpindahan Januari 2014, dengan nilai GBP20 juta, selepas dipinjamkan ke kelab Werder Bremen. Pada musim 2015, Kevin berjaya menunjukkan prestasi sebenarnya, memenuhi potensi yang diperkatakan selama ini. Dia berjaya menjaring 16 gol dan 27 hantaran untuk gol serta dinamakan Pemain Terbaik Jerman tahun tersebut sebelum berpindah ke pasukan Manchester City. Di City, Kevin menjadi antara pemain tonggak serta antara pemain terbaik liga.

Mula mencipta nama di liga Switzerland bersama pasukan Basel, Mohamed Salah dibeli pasukan Chelsea namun nasibnya kurang baik di situ. Tidak mendapat tempat dalam kesebelasan utama serta dikritik Jose Mourinho berikutan gagal menngikut taktik yang telah ditetapkan ke atasnya. Dipinjam kepada kelab Fiorentina dan Roma di Itali, Salah kembali menemui sentuhannya bersama Roma. Dinamakan Pemain Terbaik Seria A bagi musim tersebut, pasukan LIverpool mula mengintai salah dan kini Mohamed Salah membuktikan dirinya penyerang terbaik liga perdana Inggeris, serta bakal menjadi tonggak utama pasukan Mesir pada Piala Dunia 2018 nanti.


4 Perkara Yang Angkasawan Dilarang Lakukan Di Angkasa

Setiap negara mempunyai pantang larang dan larangan yang tersendiri. Di negara jiran kita, Singapura misalnya, anda dilarang makan chewing gum. Di negara China pula, anda dilarang untuk mempunyai ramai anak. Baiklah, kita boleh rumuskan yang setiap tempat dalam dunia ini mempunyai undang-undang tidak rasmi dan peraturan tersendiri yang wajib dipatuhi oleh setiap rakyat dan warga asing. Tetapi, bagaimana pula dengan di angkasa?

Di angkasa juga ada pantang larang tersendiri yang wajib dipatuhi oleh mereka yang tinggal di angkasa (Penulis maksudkan International Space Station, ISS, bukan makhluk asing) Mahu tahu lebih lanjut mengenai larangan tersebut tersebut? Cuba baca point dibawah.

Tujuan larangan ini bukanlah untuk menidakkan nafsu atau fitrah seorang manusia. Sebaliknya, disebabkan keadaan ISS yang sempit dan didiami oleh sekurang-kurangnya 6 angkasawan membuatkan hubungan itu menjadi rumit dan menyebabkan rakan sekerja mereka yang lain tidak selesa.

Tambahan pula, setiap angkasawan yang tinggal di ISS merupakan rakan sejawat yang yang bekerja bersama, dan ISS merupakan ‘pejabat’ mereka. Jadi, walau apapun yang terjadi, hubungan professional sesama rakan sekerja perlu dijaga.

Para saintis juga tidak tahu risiko sekiranya hubungan seks di angkasa ataupun angkasawanita yang hamil diangkasa. Tempoh untuk bekerja di ISS ialah selama 6 bulan dan sekiranya sebarang komplikasi terjadi, hal ini akan merumitkan keadaan.

Sudah menjadi budaya di Barat untuk minum arak setiap kali makan atau musim perayaan. Malangnya bagi angkasawan di ISS, mereka dilarang sama-sekali untuk minum alkohol, meskipun dalam kuantiti yang sedikit.

Antara sebab utamanya ialah mereka perlu kekal waras sepanjang masa untuk menyelenggara ISS dan untuk bekerja. Selain itu, keadaan dalam station yang penuh dengan wayar, butang dan eksperimen juga boleh mengancam nyawa angkasawan yang mabuk.

Setiap angkasawan dilarang sama sekali untuk makan roti, atau apa-apa sahaja makanan yang boleh menghasilkan habuk dan debu.

Pada tahun 1969, seorang angkasawan telah menyeludup sandwhich cornbeef ke angkasa. Tetapi, setelah beliau makan secubit, roti itu hancur menjadi serbuk-serbuk roti yang kemudiannya terapung memenuhi seluruh ruang ISS. Dalam keadaan ISS yang dipenuhi mesin-mesin yang rumit dan ruang udara yang tertutup, sebutir debu yang melekat boleh membunuh para angkasawan. Namun, tiada kemalangan yang buruk berlaku pada waktu tersebut.

Untuk mengelakkan situasi sebegini daripada berlaku, semua makanan para angkasawan dibungkus dalam tiub dan dehydrated food.

Tetapi, bagaimana pula jika angkasawan benar-benar kempunan mahu makan sandwich dengan jem strawberi?

Mereka boleh menikmati sandwich jem tersebut, cuma roti akan digantikan dengan tortilla, sebab tortilla lebih stabil dan tidak akan menghasilkan serpihan debu.

Kebiasaannya, para angkasawan akan memakai pakaian dalam yang sama untuk beberapa hari dan ada juga segelintir yang pakai pakaian uniform kerja yang sama selama beberapa bulan!

Hal ini disebabkan, keadaan ISS yang mempunyai bekalan air yang sedikit dan ruang yang sangat sempit menyukarkan mereka untuk membasuh baju. Lagipun, mereka perlu berjimat-cermat kerana bekalan air yang sangat terhad dan lebih diperlukan untuk minum.

Tambahan pula, keadaan di ISS sangat bersih dan selesa, jadi pakaian angkasawan tidak mudah comot, badan tidak mudah berpeluh dan makanan tidak akan tumpah (sebaliknya, semua benda akan terapung). Deria bau di angkasa juga menjadi kurang sensitif, justeru soal bau tidak menjadi masalah.

Sekiranya baju para angkasawan telah kotor, baju-baju tersebut akan dimampatkan dan dilepaskan ke angkasa menuju ke bumi untuk dibiarkan terbakar. (Seperti komet yang terbakar)

Berkemungkinan di masa hadapan, baju kotor yang telah dipakai akan di decompose oleh bakteria yang menghasilkan gas methane yang boleh membantu menjana kuasa kapal angkasa tersebut.

Kesimpulannya, undang-undang danlarangan wujud di mana-mana sahaja. Ia wujud bukan untuk menyusahkan orang, sebaliknya untuk kesejahteraan dan keselamatan semua. Jadi selepas ini, jangan lupa untuk patuhi undang-undang ya!


Ini Penjelasan Mengenai "Efek Magnus" Yang Menjadi Punca Bola Lencong

Selain daripada kekacakan dan kehenseman David Beckham, bekas bintang antarabangsa England ini juga sangat terkenal dengan sepakan lencongannya yang mampu memperdayakan mana-mana penjaga gol di dunia.

Mulanya, beliau akan menjarakkan dirinya daripada kedudukan bola, kemudian selepas wisel ditiupkan, Beckham akan berlari anak ke arah boleh dan merembat bola dengan berhati-hati dengan kaki kanannya.

Boleh melambung ke arah gawang gol, pada awalnya ke arah yang dirembat namun secara perlahan-lahan berubah arah dan melencong. Lintasan curvilinear yang berlaku memperdaya penjaga gol memberikan jaringan kepada David Beckham.

Namun, fenomena yang paling popular adalah penipuan sepakan percuma oleh pemain Brazil, Roberto Carlos yang diiktiraf sebagai gol mustahil ketika menentang Perancis pada kempen Piala Dunia 1994.

Satu lagi "gol mustahil" dijaringkan oleh Roberto Carlos ketika menentang Tenerife. Dan sudah tentunya gol yang paling membuktikan efek Magnus ini berlaku ketika pemain Malaysia, Faiz Subri meledak gol yang menganugerahkannya Anugerah Puskas FIFA 2016.

Fenomena ini walaubagaimanapun tidak hanya terhad kepada bola sepak sahaja. Ia juga boleh berlaku dalam sukan-sukan lain termasuklah ragbi, tenis, ping pong, bola keranjang, besbol dan mana-mana sukan yang melibatkan bola.

Pergerakan menakjubkan ini boleh diperjelaskan oleh satu efek , iaitu efek Magnus.

Ahli fizik Jerman, Heinrich Gustav Magnus merupakan orang pertama yang terlibat dalam penyiasatan terhadap fenomena fizik ini, dan oleh sebab itu nama efek ini bersempena nama beliau. Namun, Sir Isaaac Newton merupakan orang yang mula-mula menemui dan menyimpulkan sebab berlakunya efek ini.

Ketika sedang menonton perlawanan tenis di Cambridge, Isaac Newton memerhatikan bagaimana pukulan top-spin membuatkan bola jatuh lebih cepat daripada yang sepatutnya. Sebaliknya, memukul bola dengan cara back-spin membuatkan bola melambung dan seolah-olah terapung dalam jarak dekat.

Untuk memahami mengapa ia boleh berlaku, kita lihat kepada diagram di bawah.

Gambarajah mewakili bola yang dirembat atau dibaling dengan cara yang mendorongnya ke hadapan, dan dalam masa yang sama berputar mengikut arah jam. Corak anak panah mewakili daya seretan yang dikenakan oleh angin yang mendatang.

Kekuatan daya seretan ini adalah rintangan yang dibawa oleh angin, iaitu rintangan yang sama anda rasakan ketika berlumba basikal atau ketika tapak tangan anda menghadap angin ketika meletakkan tangan anda di luar tingkap kereta yang bergerak lagu.

Kemudian, sekumpulan anak panah (garis bawah bola) bergerak dalam arah yang sama dengan arah bola itu berputar, manakala bahagian bola yang satu lagi (bahagian atas bola) berputar bertentangan dengan arah angin, menyebabkan berlakunya pertembungan dengan daya seretan.

Garisan bawah bola yang bergerak tanpa halangan menghasilkan kawasan bertekanan rendah, manakala pergolakan di bahagian atas bola mewujudkan kawasan bertekanan tinggi.

Perbezaan tekanan ini menolak bola ke arah putaran, atau lebih formal, ke arah perbezaan tekanaan dari tekanan tinggi kepada tekanan rendah. Proses ini secara perlahan-lahan melencongkan bola.

Lencongan bola secara perlahan-lahan ini dipengaruhi oleh satu daya. Daya ini digambarkaan oleh anak panah berserenjang dengan paksi putaran, ke arah perbezaan tekanan. Daya ini dikenali sebagai Daya Magnus.

Daya Magnus adalah hasil daripada hukum gerakan ketiga Newton, iaitu untuk setiap daya tindakan, terdapat satu daya tindak balas yang mempunyai magnitud sama dan bertindak pada arah yang bertentangan.

Dalam kata mudah, bola itu menolak udara dalam satu arah, dan hasilnya, udara pula menolak bola ke arah lain. Efek Magnus diaplikasikan pada bola besbol, bola tenis, bola kriket dan lebih-lebih lagi pada bola ping pong.

Efek ini semakin bertambah dan menjadi lebih jelas dilihat dengan mata kasar apabila diaplikasikan terhadap bola pingpong disebabkan oleh saiz bola yang kecil dan kepadatan bola yang rendah.


6 Rahsia Tentang Industri Gajet Elektronik Berjenama Yang Ramai Tak Tahu

Gajet pada ketika ini menjadi teman setia ramai orang sehinggakan wujud satu jenis hubungan pada kita dan gajet kita.

Gajet-gajet canggih yang ada di dunia ketika ini didatangkan dengan bermacam model dan jenama, serta pelbagai jenis strategi pemasaran yang mampu memukau orang ramai. Dilabelkan sebagai futuristik, moden, canggih, teman peribadi kita serta bermacam lagi geralaran yang menggambarkan kehebatan gajet, kita sebagai pengguna akhirnya menjadi peminat setia jenama yang kita gemari.

Peminat setia atau 'fanboy/fangirl' ini pun menghangatkan media sosial dengan bermacam jenis pandangan serta kritikan terhadap jenama lain, sehinggakan ada yang mampu bergaduh hanya kerana jenama. Namun, persoalannya - berbaloikah anda bergaduh mempertahankan jenama kesayangan anda? Ini adalah 6 rahsia tentang gajet berteknologi tinggi yang tak ramai tahu.

Pernah dengar jenama Compal? Pasti anda tak pernah tahu kewujudan syarikat ini walaupun anda berkemungkinan besar ada peranti hasilan mereka. Compal Electronics Inc adalah sebuah syarikat berstatus ODM atau Original Design Manufacturers yang bertanggungjawab mereka dan membina kebanyakan komputer riba jenama Dell, Toshiba, HP dan Acer.

50 peratus komputer riba jenama terkenal Dell adalah ciptaan Compal dengan rekaan serta pernghasilannya dilakukan sepenuhnya oleh Compal, dengan Dell hanya bertanggungjawab secara sangat minima dalam penghasilan komputer itu. Memang sejak dulu lagi kebanyakan komputer riba yang ada dijual, datang daripada syarikat seperti Compal. Beberapa model yang dikeluarkan Compal ada dijual sendiri oleh mereka tanpa pemasaran besar, walaupun dibangunkan pada asalnya untuk jenama lain seperti Acer dan Dell misalnya.

Compal juga membuka jualan kepada mana-mana syarikat kecil yang mahu membangunkan jenama sendiri. Jualan dilakukan menggunakan model keluaran mereka, tanpa jenama dan pembeli bebas meletak apa saja jenama yang mereka mahu. Sebab itulah ada pelanggan membeli peranti mahal berjenama tetapi menjumpai peranti yang sama, cuma jenamanya saja berbeza. Harganya pula murah berkali-kali ganda. (rujukan)

Quanta Computers juga seperti Compal, adalah ODM antara yang terbesar dalam dunia namun senarai pelanggan Quanta mempunyai satu nama yang digemari ramai - Apple.

Sebagai sebuah syarikat ODM, Quanta sebenarnya bertanggungjawab merekabentuk dan membangunkan kebanyakan produk Apple yang popular seperti Apple Watch, Apple Macbook Air dan Apple Macbook Pro. Secara ringkas, Quanta akan menerima spesifikasi daripada Apple, apa peranti di dalamnya serta rekaan asal yang dimahukan oleh Apple - kemudian Quanta mencari jalan bagaimana hendak merealisasikan rekaan tersebut berdasarkan visi rekaan awal Apple.

Setakat ini, Quanta tidak pernah mengecewakan Apple. Kebanyakan pesanan Apple berjaya disiapkan malahan Quanta menjadi antara pengeluar terbaik beberapa gajet Apple yang sangat susah untuk direalisasikan, pada kos yang rendah. (rujukan)

Kerap kali kami melihat perdebatan yang memandang 'hina' individu menggunakan telefon pintar jenama Oppo, padahal dia pun pakai Vivo. Ada ramai juga ramai rakyat Malaysia yang taksub dengan jenama OnePlus dan strategi pemsarannya yang unik, sehingga membuatkan telefon lain nampak tak setanding dengan telefon dia.

Hentikan perdebatan ini, kerana OnePlus, Oppo serta Vivo sebenarnya datang daripada syarikat yang sama. Syarikat itu bernama BBK Electronics, sebuah syarikat di China yang mempunyai kilang sebesar 10 hektar dan mempunyai jumlah pekerja sebesar 17 ribu orang. Seperti banyak syarikat elektronik di China, BBK Electronics bermula sebagai sebuah syarikat pengeluar konsol tiruan Nintendo satu masa dulu. (rujukan)

Kini kita mengenali nama Apple dengan penggunaan huruf 'i' di depan, yang menjadi identiti produk-produk Apple. Bagaimanapun, iPhone pertama sebenarnya bukan milik Apple. Sebuah syarikat bernama InfoGear adalah pengeluar iPhone pertama di dunia, iaitu sebuah telefon meja yang mempunyai skrin, papan kekunci dan kebolehan mengakses internet.

Pada tahun 2000, InfoGear dibeli oleh Cisco dan Cisco menjadi pemilik baru nama iPhone sebenar. Mereka mengeluarkan gajet baru bernama Linksys iPhone. Selepas Steve Jobs mengumumkan iPhone pada tahun 2007, Cisco menyaman Apple kerana menggunakan hak cipta mereka yang telah didaftarkan. Penyelesaian diterima kedua-dua pihak untuk sama-sama berkongsi nama iPhone dengan Apple dikatakan membayar sejumlah amaun yang tidak diketahui berapa.

Bagi peminat Apple yang tahu, mereka pasti tidak akan memandang rendah jenama telefon lain kerana mereka tahu apa sebenarnya isi kandungan sesebuah iPhone. Semenjak diperkenalkan lagi, iPhone sebenarnya mempunyai banyak komponen jenama Samsung terkandung di dalamnya.

Samsung adalah pengeluar terbesar prosesor A9 yang dipasang dalam setiap iPhone 6, A7 pada iPhone 5 dan A6 pada iPhone 5. Hanya bermula pada siri prosessor A10 yang digunakan pada iPhone 7, Samsung tidak lagi terlibat dalam pembuatan prosessor untuk iPhone.

Namun untuk setiap satu iPhone X yang dijual, Samsung mencatatkan keuntungan lebih RM450 setiap jualan berkutan banyak komponen  buatan Samsung seperti skrin dan RAM digunakan di dalamnya. Untung Samsung menghasilkan bahagian dalaman iPhone X sebenarnya melebihi untung Samsung dalam menghasilkan telefon mereka sendiri, Samsung Galaxy S8. Jadi, tak perlulah kita nak "euwww euwww" hanya kerana kita percaya pada strategi pemasaran produk Apple. Anda mungkin nampak jenama Apple, tapi isi perutnya tetap Samsung.

Berikutan penggunaan bateri lithium-ion dalam kebanyakan gajet kita hari ini, penggunaan bahan cobalt menjadi sangat penting dalam industri elektronik. Cobalt adalah bahan penting dalam penghasilan bateri dan tidak banyak tempat melombongnya dengan kos yang minima kecuali di Congo.

Sebuah laporan yang dikeluarkan Amnesty International tahun 2016, wujud sindiket perlombongan cobalt untuk bekalan industri elektronik menggunakan tenaga buruh kanak-kanak. Setiap 'pekerja' dibayar mengikut jumlah cobalt yang berjaya ditemui. Cobalt yang ditemui akan dijual kepada syarikat bernama Congo Dongfang Mining, sebuah anak syarikat pemproses cobalt terbesar bernama Huayou Cobalt.

Huayou Cobalt pula bertanggungjawab memasarkan bahan tersebut kepada syarikat-syarikat pembuat bateri yang dilantik. Bateri yang siap pula akan dibekalkan terus kepada syarikat-syarikat ini. Setakat ini, beberapa syarikat seperti Apple, Samsung dan Sony menafikan dakwaan ini walaupun Huayou Cobalt dengan terang menyenaraikan mereka sebagai pelanggan.


10 Sempadan Negara Paling Berbahaya Di Dunia

Majoriti negara-negara di dunia ini terletak bersebelahan dengan negara-negara lain, membuatkan wujudnya sempadan negara, melainkan negara-negara terasing yang berbentuk pulau seperti Australia.

Disebabkan hidup berjiran, sensitiviti di antara negara bersempadan harus dijaga dengan rapi bagi mengelakkan pertikaian atau pertengkaran yang boleh menyebabkan sesuatu yang buruk berlaku, termasuklah peperangan.

Namun, ia tetap tidak dapat dielakkan kerana terdapat sempadan yang tersangat panjang dan sukar untuk dikawal dengan baik. iluminasi.com ingin berkongsi dengan anda 10 sempadan negara yang paling berbahaya di dunia.

Sempadan antara Afghanistan dan Pakistan yang mempunyai jarak 2,430 kilometer dikenali sebagai Garis Durang. Pertikaian di sempadan ini telah lama berlaku dan ia menjadi pertikaian antara Taliban dan presiden Afghanistan pada tahun 2001.

Pada tahun 2003, pasukan tentera kedua-dua negara terlibat dalam konflik bersenjata. 4 tahun kemudian, kerajaan Pakistan memulakan pembinaan pagar sebagai cara untuk mengekang pergerakan militan Taliban daripada menyeberangi sempadan ini.

Apa yang bahaya di sempadan ini adalah kekurangan kawalan kerajaan ditambah pula dengan rakyat kedua-dua pihak mempunyai senjata. Sempadan ini juga melihatkan banyak aktiviti jenayah seperti penyeludupan, pembunuhan dan penculikan.

Baru-baru ini sebuah lebuhraya menghubungkan kedua-dua negara ini telah ditutup berikutan ketidaksepakatan terhadap pintu pagar yang dibina oleh Pakistan. Pertikaian ini berakhir dengan insiden tembak-menembak merentasi sempadan yang mencederakan 24 orang dan 3 nyawa terkoban.

Salah satu sempadan yang paling berbahaya di dunia terletak di antara Iraq dan Iran yang bermula dari sungai Shatt-al-Arab hinggalah ke sempadan Turki. Walaupun sempadan itu telah lama ditakrifkan, iaitu hampir beberapa dekad, namun perselisihan antara wilayah-wilayah ini, terutamanya berkenaan penggunaan sungai ini masih berlangsung.

Pada tahun 1980, Iraq menuduh Iran menduduki wilayah negaranya secara haram, dan telah melancarkan serangan peluru berpandu.

Setelah 8 tahun berlalu yang mengorbankan lebih daripada 1 juta nyawa, kedua-dua negara ini menandatangni resolusi perdamaian PBB.

Walaupun begitu, peperangan itu tidak terhenti dan serangan merentasi sempadan terus berlanjutan.

Antara salah satu kumpulan pengganas paling dahsyat di dunia, Boko Haram, boleh ditemui di sepanjang sempadan Niger dan Chad. Untuk menentang kumpulan ini, Chad telah menghantar 2,000 orang tentera ke bandar sempadan ini iaitu Bosso, di sebelah bahagian Niger.

Kekejaman yang berlaku di bandar ini telah menyebabkan lebih daripada 17,000 melarikan diri.

Semenjak ketibaan tentera Chad di bandar itu, seramai 32 orang tentera terkorban di mana 30 daripadanya adalah tentera Chad dan 2 tentera Niger manakala 55 orang daripada Boko Haram turut terkorban.

Sejak tahun 2015, kedua-dua negara ini telah melakukan kerjasama operasi ketenteraan memerangi kumpulan ini.

Korea Utara dan China dipisahkan oleh dua buah sungai iaitu Sungai Tumen dan Sungai Yalu, dan juga sebuah gunung iaitu Gunung Paektu. Disebabkan kawalan keselamatan yang teruk di sempadan ini melihatkan ramai rakyat Korea Utara menggunakannya sebagai laluan keluar dari negara komunis itu.

Sepanjang sedekad yang lalu, kedua-dua negara memulakan pembinaan pagar dan dinding di sempadan ini. Pertikaian wilayah menjadi lebih serius dan membimbangkan sejak permulaan rejim Kim Jong-il dan peningkatan imigran Korea Utara di China.

Terdapat juga laporan mengenai tentera Korea Utara menyeberangi sempadan ini untuk mencuri makanan dan wang disebabkan pegawai berpangkat rendah menerima catuan makanan yang rendah.

Pada April 2016, kerajaan Chinaa telah menghantar kira-kira 2,000 tentera ke sempadan ini setelah mendapat laporan bahawa Pyongyang merancang ujian nuklear. China telah mengesahkan bahawa 3 rakyatnya dibunuh di sempadan ini dan penyiasatan sedang dijalankan.

Sempadan antara Yaman dan Arab Saudi yang mempunyai jarak 1,770 kilometer ini telah melihatkan tahap keganasan yang sangat melampau. Selama 65 tahun yang lalu, kedua-dua negara ini mengalami konflik keganasan.

Arab Saudi dilihatkan semakin tenat dalam jenayah penyeludupan senjata, pengganas Al-Qaeda dan pelarian ekonomi dari Ethiopia, Yaman dan Somalia yang memaksa kerajaannya untuk membina tembok.

Yaman menentang pembinaan tembok itu mengatakan bahawa ia melanggar hak penggembalaan para gembala kambing. Sejak Mac 2015, kedua-dua negara ini secara rasminya berperang antara satu sama lain. Dianggarkan seramai 6,000 nyawa orang awam dan tentera terbunuh sejak perang ini bermula.

Dalam masa satu hari sahaja, 15 peluru berpandu dan 130 mortar dilancarkan ke Arab Saudi.

Pertikaian antara Colombia dan Ecuador semaking tegang dalam beberapa tahun ini disebabkan oleh kumpulan pemberontak Colombia yang dikenali sebagai Angkatan Tentera Revolusi Colombia (FARC).

Kerajaan Colombia telah menghantar tentera ke wilayah Ecuador beberapa kali dalam usaha menyerang kumpulan tersebut. Ahli-ahli FARC telah menceroboh tanah di sepanjang sempaan ini dan merupakan kumpulan yang sangat kejam menggunakan mortar dan periuk api yang memaksa orang asli di kawasan itu untuk keluar dari penempatan mereka.

Kumpulan ini bertanggungjawab ke atas pembunuhan lebih daripada 200,000 nyawa dalam 50 tahun yang lalu. Kadar pembunuhan di bandar berdekatan sempadan ini mencecah setinggi 96 orang daripada 100,000 orang.

Disebabkan presiden Ecuador mendakwa tentera Colombia tidak mempunyai izin untuk menyeberang sempada, kerajaan Colombia telah menuduh Ecuador melindungi pengganas. Sejak itu Ecuador telah meningkatkan usaha untuk menghapuskan FARC.

Bangladesh dan India berkongsi sempadan sepanjang 4,095 kilometer, dan antara yang paling panjang di dunia. Sempadan ini sangat rumit dan mempunyai wilayah yang sangat mengelirukan. Sebagai contoh, terdapat tanah India yang dikelilingi oleh wilayah Bangladesh, di dalam wilayah India. Pening kan?

Sempadan ini menjadi jalan biasa untuk penyeludupan barang dari India ke Bangladesh dan pendatang tanpa dokumen dari Bangladesh ke India.

Disebabkan kadar penghijrahan yang sangat tinggi ini, Pasukan Keselamatan Sempadan India mempunyai polisi yang membenarkan mereka menembak sesiapa dalam pandangan.

Namun, penyeberangan haram melintasi semapdan ini adalah hasil daripada garis sempadan itu sendiri yang sangat mengelirukan, dan merupakan usaha untuk sampai ke wilayah Bangladesh yang terpisah.

Polisi menembak India itu telah melihatkan lebih daripada 1,000 nyawa terkorban di antara tahun 2000 hingga 2010.

Dengan jarak 3,200 kilometer dari California ke Texas, sempadan di antara Amerika Syarikat dan Mexico merupakan sempadan yang paling tinggi dari segi jumlah manusia yang menyeberang, setiap tahun.

Sempadan ini merentasi sebahagian besar kawasan bandar dan padang pasir. Dianggarkan sebanyak 20,000 ejen peronda sempadan berkumpul di sekitar bandar besar membuatkan padang pasir ditinggalkan tidak berkawal.

Ini menyebabkan 500,00 orang cuba untuk menyeberangi sempadan ini secara haram melalui padang pasir yang mana mengorbankan beratus-ratus nyawa setiap hari.

Zon ini biasanya sangat berbahaya di wilayah El Paso-Juarez yang sangat terkenal dengan penyeludup yang menyeludup dadah, senjata dan juga manusia. Beratus-ratus nyawa terkorban di sini selepas pertempuran antara pihak polis dan kumpulan ini. Kekejaman ini tular sehingga ke wilayah Amerika Syarikat.

Sempadan di antara India dan Pakistan berjarak 2,897 kilometer adalah sangat berbahaya dan dikawal dengan ketat. Jika anda pernah menonton filem Bajrangi Bhaijaan anda tahu betapa tegangnya hubungan di antara kedua-dua negara ini, dan bagaimana Salman Khan bersusah payah untuk menyebarangi sempadan ini dengan pelbagai cara.

Ia dikawal dengan sangat ketat sehinggakan ia menjadi satu-satunya sempadan yang mampu dilihat dari angkasa lepas disebaabkan oleh lampu spotlight yang sangat banyak di bahagian India.

Sejak pemisahan 1947 yang menyebabkan beribu-ribu nyawa terkorban, kedua-dua negara ini telah bertempur dalam 3 perang lain dan menghabiskan sekurang-kurangnya 25 tahun membantah tuntutan wilayah Kashmir serta gunung glasier.

Walaupun sempadan di antara Korea Utara dan Korea Selatan tidak begitu panjang dengan jarak 257 kilometer, ia dikatakan antara yang paling bahaya di dunia disebabkan ketegangan antara kedua-dua negara ini.

Ia dikenali sebagai Zon Bebas Tentera (DMZ) yang dilawak ketat oleh tentera kedua-dua pihak dan lengkap dengan dawai berduri dan periuk api. Tamatnya Perang Korea tidak menghapuskan permusuhan di antara kedua-dua negara ini dan telah berperang lebih dari 60 tahun serta tidak mengiktiraf kedaulatan negara masing-masing.

Beratus-ratus nyawa telah terkorbaan disebabkan situasi ini termasuklah rakyat Amerika Syarikat. Ketegangan yang tersangat hebat menyebabkan DMZ ditubuhkan sebagai zon penampan untuk memberikan negara dan tentera-tentera mereka berada pada jarak yang selamat dari masing-masing.


5 Tempat Paling Pelik Di Korea Utara

Korea Utara boleh dianggap sebagai negara paling terpencil dan terasing di dunia disebabkan polisi oleh diktator negara ini yang agak ketat. Dan disebabkan ini, banyak aspek negara ini membuatkan orang luar sangat hairan dan berasa pelik.

Selain daripada undang-undang yang aneh dan tak masuk akal, Korea Utara juga mempunyai beberapa tempat yang sangat asing bagi orang luar. iluminasi.com ingin kongsikan 5 tempat paling pelik dan aneh di Korea Utara.

Di Korea Utara, sebarang pengaruh yang dianggap sebagai "Imperialistik Amerika Syarikat" telah diharamkan dibawah pimpinan Kim Jong-il. Namun terdapat tanda-tanda berlakunya sedikit kelonggaran terhadap pengharaman itu beberapa tahun kebelakangan ini.

Antaranya termasuklah pembukaan kedai burger pertama di Pyongyang, diberi nama "Samtaeseong". Restoran ini mula dibuka pada tahun 2009 dan menawarkan sajian seperti hamburger, wafel dan bir.

Untuk tidak mahu langsung ada kena mengena dengan AS, burger di Korea Utara dipanggil sebagai "sandwic daging cincang". Dan ketika Kim Jong-il mengumumkan bahawa dia akan membina kilang membuat hamburger, dia memberikan nama kepada burger sebagai "2 keping roti bersama daging".

Sekurang-kurangnya ia lebih baik daripada "sandwic daging cincang". Harga bagi satu hidangan sandwic tidaklah terlalu mahal iaitu RM6.60 ($1.70), tetapi jika anda tinggal dan bekerja di Korea Utara, adalah agak mustahil bagi anda untuk memakan hidangan semahal ini kerana harganya adalah dua kali gaji harian anda.

Samtaeseong terbukti menjadi lokasi popular bagi orang tempatan dan pelancong namun burger di restoran ini dikatakan tidak begitu sedap. Mungkin disebabkan resepi pun mereka tak mahu tiru AS kan? Atau tak biasa makan burger kerana hari-hari makan kimchi?

Ryugyong adalah sebuah bangunan hotel dengan jumlah tingkat sebanyak 108 yang terletak di Pyongyang, dan kerap dianggap sebagai bangunan paling hodoh di dunia. Ia juga dikenali sebagai Piramid Pyongyang disebabkan bentuknya yang pelik.

Pembinaannya bermula pada tahun 1987 dan dihentikan pada tahun 1993. Dikatakan ia tak akan disiapkan selama-lamanya sebagai sebuah hotel yang mampu beroperasi, walaupun terdapat khabar angin mengatakan terdapat minat dari pihak luar untuk menyiapkan projek hotel ini.

Hotel ini terdiri daripada 3,000 buah bilik dan 5 buah restoran berputar, itu yang dirancangkan. Disebabkan saiznya yang sangat besar dengan ketinggian 329 meter, amat sukar untuk mengabaikannya sebagai antara menara pencakar langit tertinggi di dunia.

Lebih menarik, mereka yang tinggal di bandar itu menafikan bahawa hotel ini wujud. Pelancong yang berkunjung ke bandar itu dengan menaiki teksi mendapati ia adalah mustahil untuk menggunakan hotel ini sebagai mercu tanda kerana tiada sesiapa pun yang mengakui bangunan itu wujud.

Ketika Kesatuan Soviet musnah pada tahun 1992, bantuan kewangan Korea Utara juga terkesan menyebabkan projek itu dihentikan. Tetapi jika difikirkan kembali, walaupun ia berjaya disiapkan, siapa yang akan tinggal di situ?

Walaupun dengan mengabaikan penduduk Korea Utara yang bergaji rendah, memang taak ada industri pelancongan di Pyongyang. Projek ini dilihatkan sebagai satu kerja sia-sia.

Didirikan pada tahun 2001, Arch of Reunification atau Arca Peyatuan Semula ini adalah untuk memperingati cadangan Kim Il-Sung tentang idea penyatuan semula Korea Utara dan Korea Selatan. Gerbang ini terletak di Lebuhraya Unifikasi yang menghubungkan Korea Utara dengan Zon Bebes Tentera (DMZ).

Ia menampilkan 2 wanita Korea berpakaian tradisional memegang sebuah sfera dengan peta Korea Bersatu di atasnya. Ia dianggap sebagai satu simbol paling bertimbang rasa oleh diktator Korea Utara. Namun, gerbang ini sangat pelik disebabkan 2 faktor.

Pertama, lebuhraya di mana terletaknya gerbang ini tersangat jarang digunakan. Pelancong bandar ini kerap menyuarakan betapa luasnya lebuhraya tersebut tetapi trafik yang sangat renah. Disebabkan kekangan kewangan, penduduk biasa hanya menggunakan basikal sebagai medium pengangkutan. Namun jalan-jalan sangat lengang sehinggakan pemandu pelancong memasuki lorong bertentangan untuk mengelak jalan berlubang.

Orang luar masih mengganggap gerbang ini mempunyai dua tujuan. Menurut beberapa laporan dan dokumentari, gerbang ini dibina dengan bahan letupan di dalamnya. Jadi, jika berlakunya pencerobohan, gerbang ini boleh diletupkan yang akan mewujudkan "road block" bagi askar dan artileri.

Namun ia mungkin hanya satu teori orang barat terhadap Korea Utara. Kita tak akan pernah tahu, tetapi ia tetap membuatkan gerbang ini menjadi sangat mencurigakan.

Apa akan berlaku jika anda menjadikan Hotel Ryugyong sebagai sebuah kampung. Haslinya adalah Kijong-dong. Kijong-dong atau dikenali sebagai Kampung Propaganda dibina pada tahun 1950an dan terletak di penghujung Korea Utara berhampiran Zon Bebas Tentera.

Jumlah populasi di kampung ini adalah seramai 200 orang, itu pun jika anda percaya apa yang dinyatakan oleh kerajaan Korea Utara. Namun realitinya, dilaporkan tiada seorang pun rakyat Korea Utara yang tinggal di sini, ia merupakan perkampungan tanpa penghuni.

Kampung ini dibina dan direka untuk mempamerkan kebaikan gaya hidup Korea Utara kepada kampung-kampung di Korea Utara, yang membawa kepada pembelotan rakyat Korea Selatan. Bangunan kongkrit di kampung ini dicat dengan warna yang terang, kelihatan lebih mewah daripada mana-mana kampung yang lain di serata negara ini.

Setiap bangunan mempunyai pendawaian untuk elektrik dan lampu-lampu beroperasi secara automatik. Krew-krew yang ditugaskan akan datang pada waktu malam untuk memastikan bangunan-bangunan berada dalam keadaan baik dan berpura-pura seolah-olah kampung ini berpenghuni.

Namun, sesiapa sahaja yang mempunyai teropong mampu melihat bahawa bangunan-bangunan di kampung ini adalah kosong, malah terdapat bangunan yang tidak mempunyai lantai, siling dan juga tingkap kaca. Agak sukar untuk membayangkan jika ada yang terpedaya dengan taktik ini hampir 60 tahun.

Lebih menarik, kampung ini masih dikekalkan dan dijaga hingga kini.

Mengawal kebolehdapatan maklumat adalah kunci bagi peraturan dan undang-undang negara komunis, dan ia tidak terkecuali di Korea Utara. Segala laman sesawang dikawal oleh kerajaan sepertimana negara ini terpencil, begitulah terpencilnya maklumat bagi rakyat Korea Utara. Dan bagi kebanyakan rakyat, satu-satunyaa cara untuk mengakses internet adalah melalu kafes iber.

Kwangmyong, servis intranet Korea Utara tida menawarkan sambungan ke dunia luar. Sebaliknya, permintaan terhadap kandungan web boleh dibuat. Dan jika diterima, Kwangmyong akan memuat turun, meapis dan memuat naik semula kandungan. Namun, tak semua orang boleh mengakses Kwangmyong.

90% daripada rakyat Korea Utara tidak begitu mengetahui mengenai internet. Walaupun Pyonyang adalah ibu negara, namun ia hanya mempunyai beberapa kafe siber. Sehingga tahun 2007, Kwangmyong hanya membenarkan akses kepada 30 halaman sahaja. Hotel di bandar ini menawarkan perkhidmatan e-mel, namun pengguna tidak dibenarkan untuk menaip mesej secara terus.

Sebaliknya, mereka harus menulisnya di atas kertas dan memberikan kepada kakitangan hotel. Ramai di antara pelancong menyedari bahawa mesej mereka tidak pernah diterima, atau mungkin sebenarnya ia tidak pernah dihantar.

Korea Utara tidak boleh menjadi hos kepada laman sesawang mereka sendiri, oleh itu mereka bergantung kepada server China, Jepun, Jerman dan juga Amerika Syarikat. Namun, kakitangan elit kerajaan seperti Biro 121 mempunyai akses internet tanpa had dan tanpa tapisan melalui sambungan satelit dengan Jerman.


Wanita Ini Akhirnya Mencukur Bulu Di Wajah Selepas Menemui Cinta Sejati

Wanita adalah ciptaan yang agak rumit dan kompleks. Dan apabila berada di usia remaja, wanita melalui pelbagai tekanan untuk kelihatan dan bertindak dengan cara tertentu. Dan wanita sememangnya tak lari daripada ingin sentiasa kelihatan cantik.

Jika sebutir jerawat tumbuh di muka boleh menyebabkan wanita tertekan, apatah lagi bulu-bulu yang lebat? Jika begitu, anda perlu bersyukur dilahirkan normal, tidk seperti Supatra "Natty" Sasuphan dari Bangkok, Thailand.

Keadaan Natty menyebabkannya mengalami pertumbuhan rambut yang sangat belebihan di seluruh badannya, termasuklah wajahnya. Natty menjadi begini disebabkan menderita penyakit genetik yang dikenali sebagai Sindrom Ambras, yang juga popular dengan nama "sindrom serigala jadian".

Malah, Natty telah diiktiraf sebagai Wanita Paling Berbulu Di Dunia pada tahun 2010. Ibu bapanya sudah menjangkakan sejak lahir lagi bahawa Natty akan melalui hidup yaang sukar dibuli dan sukar untuk hidup dalam masyarakatnya.

Cuba anda bayangkan, pastinya amat sukar untuk orang biasa untuk tidak menolehkan kepala anda dan memandang, walaupun sekejap. Penyakit ini sangat jarang berlaku dan doktor masih tidak menemukan penawarnya.

Sehingga kini, hanya 50 kes yang pernah berlaku sejak Zaman Pertengahan.

Sebagai salah satu cara rawatan, laser penghapus rambut telah diuji namun ia tidak mampu untuk menghentikan rambut-rambut itu daripada tumbuh. Malah ia membuatkan rambut itu lebih cepat tumbuh dan menjadi lebih lebat.

Namun, ia tidak menghalang Natty untuk menjalani hidupnya seperti biasa. Natty menerima keadaannya dan tidak berasa malu untuk muncul di khalayak ramai. Beliau masih aktif dan hidup seperti gadis biasa walaupun telah melalui kehidupan dibuli dengan sangat teruk.

Ketika berusia 10 tahun dan dianugerahkan rekod dunia, Natty berkata:

Masa depan gadis ini sangat berisiko kerana ketika Natty dilahirkan beliau terpaksa menjalani 2 pembedahan yang membolehkannya untuk bernafas. Bapanya memberitahu bahawa mereka tidak menyedari Natty mengalami masalah ini sehinggalah dilahirkan.

Malah, ketika jiran-jiran melihat Natty buat kali pertama, mereka bertanya kepada bapanya dosa apakah yang telah dia lakukan. Gigi Natty juga tumbuh dengan perlahan dan penglihatannya tidak begitu baik.

Dan kini selepas 7 tahun diiktiraf sebagai wanita paling berbulu di dunia, Natty yang berusia 17 tahun telah berkahwin dengan lelaki pilihannya. Natty dan suaminya telah memuat naik gambar mereka di Facebook mempamerkan wajahnya yang telah dicukur dan menyatakan cinta mereka antara satu sama lain.

Dalam satu muat naik, Natty berkata, "Awak bukan sahaja cinta pertama saya, tetapi awak adalah satu-satunya cinta hati saya,".

P/S :Jadi, jika anda masih single dan seolah-olah tidak nampak masa depan anda untuk berkahwin, sentiasalah ingatkan Natty. Jika dia boleh, anda juga boleh!


15 Gambar Terakhir Individu Popular Sebelum Meninggal Dunia

Gambar terakhir seseorang memang amat bermakna dan mampu menyentuh emosi orang yang melihatnya. Ditambah pula sekiranya individu dalam gambar itu telah mati. Reaksi wajah gambar terakhir pasti membuatkan kita terfikir, pada waktu ketika gambar ini diambil adakah empunya tubuh badan mengetahui nyawa mereka akan hilang tidak lama kemudian?

Kematian adalah sesuatu yang telah ditakdirkan dan tak dapat dielakkan. Apabila kematian menjemput, tiada siapa pun dapat berbuat apa-apa. Dalam artikel kali ini iluminasi.com ingin kongsikan gambar-gambar terakhir individu popular dunia sebelum mereka meninggal dunia.

Penyanyi kumpulan terkenal dunia, Queen, Freddie Mercury kelihatan kurus dan tidak bermaya. Gambar ini diambil pada musim bunga 1991 beberapa bulan sebelum beliau terlantar di atas katil.

Freddie meninggal dunia pada 24 November 1991 disebabkan pneumonia bronkial, hasil daripada bergelut dengan penyakit AIDS.

Beberapa ketika sebelum Puteri Diana terbunuh dalam kemalangan, beliau kelihatan berada di tempat duduk belakang sambil melihat ke luar tingkap belakang. Kemalangan yang tersebut turut membunuh kekasihnya Dodi Fayed dan pemandu mereka Henri Paul.

Dilaporkan Puteri Diana berkata "Oh tuhanku" ketika terbaring sebelum meninggal dunia.

Gambar terakhir Raja Raggae ini diambil ketika beliau bersama ahli keluarganya yang menjalani rawatan kanser di Munich, Jerman pada awal tahun 1981. Beliau kelihatan sangat kurus dengan berat hanya 35 kilogram dalam gambar ini.

Bob Marley meninggal dunia pada 11 May 1981 akibat melanoma, sejenis kanser kulit.

Pada 28 April 1945, Adolf Hitler menyedari akan kejatuhan Berlin ke tangan Kuasa Sekutu, menandakan kemusnahan Kerajaan Nazi. Gambar ini diambil ketika beliau memeriksa kemusnahan yang dilakukan oleh Kuasa Sekutu.

2 hari kemudian, Adolf Hitler telah membunuh diri bersama-sama isterinya, Eva Braun dengan menelan pil sianida. Pasangan itu baru sahaja berkahwin sehari sebelum itu.

Gambar terakhir 2Pac Shakur kelihatan duduk di dalam sebuah kereta BMW bersama-sama pengurusnya, Suge Knight pada 7 September 1996. Beberapa ketika selepas gambar ini diambil, kereta dinaiki mereka telah diserang dan ditembak.

Kedua-dua rakan ketika itu baru pulag dari menghadiri perlawanan antara Mike Tyson dan Bruce Seldon di Las Vegas. Dan pada 13 September 1996, Tupac disahkan meninggal dunia akibat luka tembakan.

Gambar terakhir John Lennon ini kelihatan seperti tiada apa-apa, namun realitinya ia agak menyeramkan. Ketika gambar diambil, John sedang menandatangani salinan albumya, Double Fantasy, untuk seorang peminatnya yang bernama Mark David Chapman, yang juga merupakan pembunuhnya.

Selepas menunggu bintang The Beatles ini selama 6 jam di tempat yang sama, Mark yang bersenjatakan pistol telah menembak John sehingga mati.

Seminggu sebelum kematiannya pada 23 Julai 2011, Amy Winehouse kelihatan berjalan di sekitar kawasan rumahnya di utara London.

Dalam gambar terakhir ini, beliau kelihatan sepert biasa dan tiada tanda-tanda masalah kesihatan. Beliau dilaporkan meninggal dunia disebabkan keracunan alkohol.

Kelihatan sangat kurus dan tak sihat serta dibantu oleh rakannya, gambar terakhir pengasas syarikat gergasi Apple ini diambil di rumahnya di California, menghampiri penghujung 8 tahun bertempur dengan kanser pankreas.

Steve Jobs menghembuskan nafas terakhir pada 5 October 2011 ketika berusia 56 tahun.

Kekasih Jimi Hendrix, Monika Dannemann merupakan individu yang mengambil gambar terakhir beliau.

Beliau kelihatan memegang gitar elektrik kesayangannya di taman rumah Monika, sehari sebelum kematiannya.

Monika menyedari Jimi yang tidak lagi bernyawa keesokan harinya iaitu pada 18 September 1970, dipercayai tercekik muntah sendiri disebabkan mabuk barbiturat.

Elvis Presley dalam perjalanan pulang ke rumahnya selepas berjumpa doktor gigi apabila gambar ini diambil pada 16 Ogos 1977.

Beliau dijadualkan menaiki pesawat pada hari tersebut namun tak sempat kerana diserang sakit jantung.

Gambar terakhir Steve Irwin diambil 2 hari sebelum The Crocodile Hunter ini disengat pada jantungnya oleh seekor ikan pari yang sedang dirakamnya. Gambar ini diambil di atas botnya, Croc 1, bersama seorang rakannya, ahli biologi marin.

Gambar lelaki yang bertanggungjawab memperjuangkan kemerdekaan India ini diambil kali terakhir ketika dalam perjalanannya untuk bersembahyang, sebelum beliau didatangan seorang yang bersenjatakan pistol.

Lelaki disebelahnya dalam gambar ini telah menembak Mahatma Gandhi sebanyak 3 das, yang membunuh beliau.

Pelakon dan direktor dari Australia ini, Heath Ledger kelihatan tersenyum ketika gambar terakhirnya di ambil di set penggambaran "The Imaginarium of Doctor Parnassus di London.

Beberapa hari kemudian, pada 22 Januari 2008, beliau dijumpai mati di apartmentnya akibat terlebih dos ubat tahan sakit.

Gambar terakhir Paul Walker, bintang filem francais Fast & Furious ini diambil 30 minit sebelum beliau terlibat dalam kemalangan yang mengambil nyawanya. Beliau kelihatan tersenyum tidak mengetahui apa yang akan berlaku.

Kemalangan maut pada 30 November 2013 itu berlaku selepas kereta yang dipandu rakannya terbabas dan menghentam pokok sebelum terbakar.

Dalam gambar terakhir Kurt Cobain ini, beliau kelihatan sangat relaks dan seperti "high" sambil memegang rokok, duduk di sebelah rakannya Thor Lindsay.

Gambar ini diambil pada 26 Mac 1994, 10 hari sebelum Kurt membunuh diri dengan menembak kepalanya di rumahnya di Seattle, Washington.


Kisah Nabi yang diceritakan dalam kitab suci agama lain - Bahagian 1

Seperti yang kita sedia maklum, setiap orang yang beragama Islam wajib untuk beriman kepada Nabi dan Rasul. Menurut hadis yang diriwayatkan oleh Iman At-Tabrani, terdapat 313 rasul yang dilantik oleh Allah, namun jumlah nabi yang wajib kita ketahui ialah seramai 25 orang.

Selain daripada hadis dan Al-quran, terdapat juga beberapa kitab agama samawi lain yang turut berceritakan mengenai kisah nabi dan rasul yang kita imani. Meskipun sedikit berlainan, namun pokok pangkal cerita tersebut tidak lari daripada kisah-kisah yang kita belajar. Untuk tahu dengan lebih lanjut, cuba baca perenggan dibawah.

Allah S.W.T telah merekodkan peristiwa korban Nabi Ibrahim dan Ismail dalam surah As-Saffat, ayat 102-109, dimana salah satu ayatnya berbunyi:

Mengikut cerita yang disampaikan oleh para agamawan, Nabi Ibrahim pernah mengorban 1000 biri-biri, 300 ekor lembu dan 100 unta. Namun, baginda merasa pengorbanannya tidak cukup,lalu baginda bernazar “...sekiranya aku mempunyai anak lelaki, pasti aku akan menyembelihnya kerana Allah. Pada ketika itu, Nabi Ibrahim masih belum dikurniakan anak dan isterinya Sarah, masih mandul.

Setelah anak sulungnya, Ismail besar, Nabi Ibrahim telah bermimpi bahawa Allah menyeru baginda untuk menunaikan nazarnya. Lalu, tidak lama kemudian Nabi Ibrahim membawa anaknya, Ismail ke Mina untuk dikorbankan. Tetapi, Allah Maha Pengasih telah menggantikan Ismail dengan seekor haiwan sebagai ganti.

Kisah ini turut dirakamkan didalam kitab Bible dan diiimani oleh orang beragama kristian, cuma jalan ceritanya sedikit berbeza.

Dalam Genesis 22:1-18, Tuhan telah menjanjikan Abraham dan isterinya yang sudah tua seorang anak. Beberapa tahun kemudian, isterinya, Rebekah telah melahirkan seorang anak lelaki yang diberi nama Isaac.

Ketika Isaac telah meningkat dewasa, Tuhan telah mengarahkan Abraham untuk menjadikan anaknya Isaac sebagai korban dengan cara dibakar anaknya. Meskipun dilanda kesedihan, Abraham patu dengan perintah Tuhannya dan yakin yang Tuhannya Lebih Mengetahui.

Sebaik sahaja sampai ke sebuah gunung, Abraham ikat Isaac untuk dibakar, namun tindakannya telah dihentikan oleh seorang malaikat yang berkata

Kemudian, Tuhan telah menurunkan seekor biri-biri jantan kepada Abraham dan Isaac untuk dijadikan sebagai bahan korban bakar.

Seperti Nabi Ibrahim, Nabi Zakaria juga dikurniakan anak pada usia senja.

Nabi Zakaria telah diamanahkan oleh saudaranya untuk mengasuh dan membesarkan seorang anak perempuan yang diberi nama Maryam (bonda kepada Nabi Isa). Kisahnya bermula pada suatu hari, ketika Nabi Zakaria menziarahi Maryam di mihrabnya, baginda terperasaan akan kewujudan makanan dan buah-buahan. Sebahagian daripada buah-buahan tersebut cuma berbuah pada musim tertentu.

Baginda berasa hairan. Maryam tidak pernah meninggalkan tempat ibadatnya, jadi dari mana datangnya buah-buahan tersebut? Untuk memperolehi jawapan, baginda akhirnya bertanya kepada Maryam. Lalu Maryam menjelaskan bahawa semuanya itu berasal daripada Allah, seperti yang diceritakan Allah dalam Surah Ali-‘Imran, ayat 37.

Sepanjang Nabi Zakaria menjaga Maryam, hati baginda terdetik untuk memiliki seorang anak yang mampu meneruskan perjuangan baginda dalam menyampaikan kebenaran kepada Bani Israil. Namun, disebabkan usianya yang lanjut, baginda merasa yang hajatnya itu mustahil.

Tetapi, jawapan yang diberikan Maryam membuatkan hatinya terdetik untuk bermunajat kepada Allah dan memohon agar dikurniakan seorang anak. Tiada daya upaya dan kekuatan melainkan dengan kehendak dan kemahuan Allah. Didalam surah Al-Anbiya’, ayat 89-90, Allah berfirman,

Versi agama Kristian juga menceritakan kisah Nabi Zakaria di dalam the Gospel of Luke.

Menurut Luke1:5-7, Zecharia dan isterinya tidak mempunyai anak dan telah lanjut usia. Setiap ahli keluarga yang mewarisi amanah Raja David perlu bergilir-gilir untuk menjaga Kuil di Jerusalem. Ketika minggu di mana keluarga Zecharia bertugas, seorang malaikat telah muncul dan memberitahu kepadanya yang isteri baginda akan melahirkan seorang anak yang diberi nama John, dan anak ini akan menjadi pemimpin dalam menyebarkan agama Tuhan.

Disebabkan faktor umurnya, Zechariah sukar untuk mempercayai kisah tersebut lalu baginda meminta suatu petunjuk untuk mengesahkan berita tersebut. Malaikat Gabriel pada ketika itu menjawab yang Zechariah tidak akan dapat berbicara sehinggalah hari dimana berita kehamilan tersebut disampaikan.

Perkongsian ini tidak lain tidak bukan, hanyalah bertujuan untuk menambah ilmu pengetahuan. Selain itu, diharapkan dengan ilmu baru ini, kita dapat lebih memahami dan bertoleransi sesama rakyat Malaysia yang berbilang agama.


Sejarah ringkas pertubuhan parti politik yang ada di Malaysia

Parti politik di Malaysia merupakan satu pertubuhan politik yang mempunyai ideologi dan agenda tersendiri dikalangan ahlinya. Setiap parti politik mempunyai matlamat utama iaitu untuk menjadi serta membentuk kerajaan supaya ideologi mereka boleh dijadikan sebagai dasar kerajaan yang akan diamalkan oleh setiap rakyat.

Untuk membentuk kerajaan, setiap ahli politik mesti mewakili parti politik tersebut bertanding di dalam pilihan raya umum. Kebiasaannya, sebahagian dari parti yang lemah dan kurang berpengaruh ini akan memilih untuk bergabung dengan parti kerajaan atau parti yang lebih kuat untuk menjadi sebuah barisan dalam parti politik.

Disini penulis ingin berkongsi mengenai sejarah ringkas pertubuhan parti politik yang berada di Malaysia. Berikut adalah sebahagian daripada parti politik yang berdaftar di Malaysia.

UMNO yang dikenali sebagai Pertubuhan Kebangsaan Melayu Bersatu telah ditubuhkan pada tahun 1946. Ia ditubuhkan pada 11 Mei 1946 secara rasmi setelah perhimpunan Kongres Melayu Se-Malaya kali ketiga dan perhimpunan agung pertama Pertubuhan Melayu Kebangsaan Melayu Bersatu di Johor Bahru.

Dato' Onn Jaafar dilantik sebagai Presiden UMNO yang pertama. Pada tahun 1955, Tunku Abdul Rahman dilantik sebagai Presiden kedua UMNO dan membentuk Parti Perikatan bersama MIC dan MCA. Tunku Abdul Rahman mengetuai delegasi Rundingan Kemerdekaan ke London pada tahun 1956.

Pada tahun 1973 Tun Abdul Razak telah menubuhkan Barisan Nasional (BN) bersama beberapa parti. UMNO pernah diharamkan pada tahun 1988 selepas berlakunya krisis kempimpinan UMNO pada tahun 1987.

Tun Mahathir telah mendaftar satu pertubuhan baru iaitu dengan nama UMNO Baru dan Tengku Razaleigh Hamzah membentuk Semangat 46 pada tahun 1988. Sekarang UMNO dipimpin oleh Dato Seri Najib bin Tun Abdul Razak iaitu Perdana Menteri Malaysia yang ke 6.

PAS merupakan singkatan kepada Parti Islam Malaysia merupakan sebuah parti komponen yang ditubuhkan semenjak 23 Ogos 1951 sempena persidangan para ulamak di Kuala Lumpur bersetuju untuk menubuhkan sebuah persatuan yang dinamakan Persatuan Ulamak Se-Malaya.

Pada 24 November 1951, nama persatuan ini telah diubah menjadi Parti Islam Se-Malaya di dalam satu persidangan membabitkan ulamak Malaya bertempat di Bagan Tuan Kecil iaitu Butterworth, Seberang Perai, Pulau Pinang. Disitu permulaan sejarah pertubuhan PAS yang diasaskan oleh para ulama yang kemudiannya berkembang pesat menjadi sebuah pertubuhan politik dakwah yang amat penting dalam negara Malaysia.

Penglibatan dan sumbangan PAS di dalam politik negara bermula sebaik sahaja ia ditubuhkan walaupun ramai pengkaji yang mengatakan bahawa PAS mula menyertai politik menjelang pilihan raya tahun 1995. PAS sekarang dipimpin di bawah pemerintahan Dato' Seri Tuan Guru Haji Abdul Hadi Awang yang iaitu Presiden PAS yang ke 8.

Persatuan Cina Malaya (MCA) ditubuhkan pada tahun 1949 hasil daripada perjumpaan dengan sejumlah 300 orang perwakilan Cina dari seluruh Persekutuan Tanah Melayu. Tan Cheng Lock telah dipilih sebagai Presiden Pertama dan terdapat seramai 100 orang ahli jawatankuasa Pusat dan wakil setiap negeri dipilih ketika persidangan tersebut.

Tujuan penubuhan MCA ialah sebagai sebuah badan perwakilan kaum Cina dan mengeratkan hubungan di antara masyarakat Cina dengan masyarakat lain di Tanah Melayu untuk menentang Komunis. Pada peringkat awal penubuhannya, MCA lebih menjurus sebagai Pertubuhan Kebajikan tetapi pada tahun 1952 ia telah menjadi sebuah parti politik yang menyertai Perikatan.

Kongres India Se-Malaysia atau dikenali sebagai MIC merupakan sebuah parti minoriti India yang diasaskan pada Ogos 1946 oleh John A. Thivy dan Janaky Athi Nahappan. MIC ditubuhkan setelah satu persidangan berlangsung di Dewan Orang Ramai Chettiar, Jalan Ipoh, Kuala Lumpur. Presiden pertamanya ialah John A.

Thivy yang merupakan seorang pengamal undang-undang. Presiden paling lama yang berada di dalam MIC adalah Tun Sammy Vellu, manakala Presiden MIC sekarang adalah Datuk Seri Subramaniam Sathasivam.

Sewaktu krisis dan kegawatan ekonomi 1997, Anwar Ibrahim telah melakukan beberapa perubahan dan langkah penjimatan bagi menyelamatkan negara dari krisis tersebut. Tun Dr. Mahathir yang tidak bersetuju dengan tindakan Anwar telah memecat Anwar daripada semua jawatannya pada 2 September 1998.

Pemecatan beliau membawa kepada terbentuknya gerakan Reformasi yang turut mengakibatkan penangkapan beliau. Rakyat bangkit menuntut pengunduran Perdana Menteri Dr. Mahathir Mohamad pada 20 September 1998 akibat tuduhan-tuduhan fitnah yang dicipta terhadap Anwar Ibrahim.

Parti Keadilan Rakyat merupakan hasil gabungan Parti Keadilan Nasional (KeADILan) dan Parti Rakyat Malaysia (PRM). Presiden PKR pada ketika ini ialah Yang Berbahagia Datuk Seri Dr. Wan Azizah Wan Ismail.

Parti Gerakan Rakyat Malaysia dikenali sebagai Gerakan telah ditubuhkan pada tahun 1968 daripada gabungan Parti Bersatu Demokratik dan Parti Buruh dan kesatuan sekerja. Pengasas Gerakan ialah Prof. Dr. Syed Hussein al-Attas yang merupakan ahli sosiologi dan politik.

Gerakan wujud sebagai salah satu pembangkang pada waktu itu dan menang pada pilihanraya 1969 seterusnya mentadbir kerajaan Pulau Pinang. Gerakan menyertai Perikatan bersama beberapa parti lain untuk membentuk Barisan Nasional pada tahun 1973.

DAP diasaskan pada Oktober 1965, Parti Tindakan Demokratik (DAP) didaftarkan secara rasmi enam bulan kemudian iaitu pada 18 Mac 1966 sebagai sebuah parti demokratik sosial. Parti DAP adalah serpihan kepada Parti Tindakan Rakyat (PAP) yang merupakan parti politik Singapura.

Lee Kuan Yew adalah pengasas PAP tidak bersetuju atas sebab Perikatan-UMNO bertanding dalam pilihan raya di Singapura dan dia telah membuka cawangan PAP di Semenanjung Malaysia. Disebabkan negeri Singapura berpisah dari Malaysia pada 9 Ogos 1965 maka pendaftaran parti PAP telah dibatalkan pada 9 September 1965.

Pada ketika ini, Lim Kit Siang merupakan Penasihat Parti Tindakan Demokratik (DAP), manakala anaknya Lim Guan Eng merupakan Setiausaha Agung DAP.

Parti Bersatu Sabah merupakan sebuah parti politik Malaysia yang ditubuhkan oleh Datuk Joseph Pairin Kitingan pada tahun 1985 di Sabah. PBS pernah menguasai Dewan Undangan Negeri negeri Sabah pada tahun 1985 sehingga 1994. PBS juga pernah menguasai 14 kerusi Parlimen dalam PRU Malaysia 1990.

PBS menjadi anggota Barisan Nasional sejak dari penubuhannya sehingga pengundurannya pada 1990 dan kembali bergabung dengan Barisan Nasional pada tahun 2002. Presiden parti PBS ialah Datuk Joseph Pairin Kitingan sejak tertubuhnya parti itu sehingga masa kini.

Parti Rakyat Bersatu Sarawak merupakan sebuah parti bercorak pelbagai kaum yang majoriti keahliannya adalah terdiri daripada kaum Cina. Parti ini ditubuhkan pada tahun 1959 di Sarawak. SUPP berubah dari haluan kiri ke sebuah parti politik komponen yang kukuh di bawah Barisan Nasional tanpa melepaskan sokongan kaum Cina Sarawak. SUPP adalah parti politik komponen yang kedua terbesar Barisan Nasional di Sarawak.

Parti Pesaka Bumiputra Bersatu Sarawak adalah parti politik Malaysia tempatan di Sarawak. PBB ditubuhkan pada 30 April 1973 daripada penggabungan tiga buah parti politik di Sarawak, iaitu Parti Negara Sarawak (PANAS), Barisan Rakyat Jati Sarawak (BARJASA) dan Parti Pesaka Anak Sarawak (PESAKA).

Gabungan parti-parti ini adalah berdasarkan perjuangan untuk meningkatkan taraf kehidupan dan membela nasib kaum Bumiputera dalam pelbagai cabang termasuk ekonomi, politik dan sosial. Temenggung Jugah merupakan presiden pertama PBB dan diwarisi oleh Pehin Sri Hj. Abdul Taib Mahmud pada tahun 1981.

Presiden PBB yang terkini adalah Abang Johari Tun Openg yang memegang jawatan presiden mulai 13 Januari 2017.

Pada tahun 1998, PSM telah ditubuhkan tetapi pendaftaran parti ini selalu ditolak dengan alasan "mengancam keselamatan negara". Namun demikian, parti ini masih menghantar calon bertanding dalam Pilihan Raya Umum dengan tiket parti pembangkang lain. PSM telah berjaya berdaftar dengan Jabatan Pendaftaran Pertubuhan(ROS) iaitu pada tahun 2008.

Lambang parti PSM adalah genggaman tangan kiri yang melambangkan perpaduan dan perjuangan untuk suatu masyarakat yang adil dan demokratik. Ibu pejabat parti PSM terletak di Brickfields, Kuala Lumpur.

Parti Liberal Demokratik Sabah adalah salah satu parti politik Malaysia yang merupakan sebahagian komponen Barisan Nasional di Sabah. Majoriti keahlian parti ini didominasi oleh kaum Cina. Parti politik ini tewas ke atas satu-satunya kerusi parlimen yang ditandingi di Sandakan pada PRU Malaysia 2004.

Parti Pribumi Bersatu Malaysia merupakan sebuah parti politik di Malaysia yang dipimpin oleh Pengerusi, Tun Dr Mahathir Mohamad dan Presiden PPBM ialah Tan Sri Muhyiddin Yassin. PPBM merupakan sebuah parti politik Malaysia yang lahir selepas pemecatan Tan Sri Muhyiddin Yassin dan Dato' Seri Paduka Mukhriz Mahathir serta pergantungan Dato' Seri Mohd Shafie Apdal daripada UMNO pada 24 Jun 2016.

Borang permohonan untuk mendaftarkan PPBM telah dihantar kepada Pendaftar Pertubuhan (ROS) pada 9 Ogos 2016 oleh Tan Sri Muhyiddin Yassin serta AJK penaja parti. Pendaftar Pertubuhan (ROS) telah meluluskan penubuhan Parti PPBM pada 08 September 2016. PPBM telah dibubarkan secara sementara pada 5 April 2018.

Pertubuhan Pasokmomogun Kadazandusun Murut Bersatu merupakan sebuah parti politik yang ditubuhkan semula daripada Pertubuhan Bersatu Pasok-Momogun Kadazan (1964-1967) dengan perubahan pada nama iaitu sebagai Pertubuhan Pasokmomogun Kadazandusun Murut Bersatu (Mei 1964-Disember 1967) tetapi tetap mengekalkan singkatan yang nama yang sama iaitu UPKO di Sabah, Malaysia pada 30 Oktober 1999 untuk membela hak-hak serta memperjuangkan pembangunan kaum Kadazandusun Murut.

Pada 9 November 2002, Parti Demokratik Progresif Sarawak atau Sarawak Progressive Democratic Party (SPDP) telah ditubuhkan. SPDP merupakan parti serpihan Parti Kebangsaan Sarawak (SNAP) yang disebabkan berpunca dari perbalahan pucuk pimpinan dalam Parti Kebangsaan Sarawak (SNAP) yang telah melahirkan parti yang dipimpin oleh Presiden SPDP iaitu Dato' Sri William Mawan Ikom atas nasihat ketua menteri Sarawak.

BERJASA merupakan serpihan daripada Parti Islam Se-Malaysia (PAS) yang diasaskan oleh Dato' Haji Muhamed bin Nasir, bekas Menteri Besar Kelantan, pada tahun 1977 setelah beliau disingkirkan dari Parti Islam Se-Malaysia (PAS).

Pemecatan Mohamed Nasir sebagai Menteri Besar Kelantan sebahagiannya disebabkan oleh krisis dalam Barisan Nasional. Ketika itu PAS adalah sebuah parti komponen dalam BN. Apabila PAS menarik diri daripada Barisan Nasional serta hilang penguasaan negeri Kelantan, BERJASA yang baru ditubuhkan pula membentuk kerajaan gabungan dengan Pertubuhan Kebangsaan Melayu Bersatu (UMNO).

Dalam PRU Malaysia 13, BERJASA telah bertanding semula dengan sokongan NGO Ikatan Muslimin Malaysia (ISMA). Kini BERJASA telah menyertai Gagasan Sejahtera pada 23 September 2016 bersama dengan PAS.

Parti Rakyat Malaysia merupakan salah satu parti politik tertua di Malaysia yang diasaskan oleh Ahmad Boestamam, Ishak Hj Muhammad (Pak Sako), Dr. Burhanuddin Al Helmy dan pejuang-pejuang kemerdekaan yang lain pada 11 November 1955.

PRM diinspirasikan menerusi perjuangan kemerdekaan di Indonesia yang diketuai oleh Sukarno. PRM sesuai untuk semangat patriotisme ke atas Malaysia/Indonesia. Parti Rakyat Malaysia mendesak untuk mendapatkan kemerdekaan sepenuhnya daripada penjajahan British.

Parti Cinta Malaysia ditubuhkan pada 6 Ogos 2009, berpangkalan di Bukit Mertajam, Pulau Pinang. PCM dikatakan sebuah parti pelbagai kaum yang mesra BN. PCM ditubuhkan bagi tujuan alternatif kepada ahli-ahli politik pro BN yang tidak berpuas hati dengan pemimpin parti masing-masing seperti Chua Soi Lek daripada MCA, Tiong King Sing daripada Parti Demokratik Progresif Sarawak (SPDP) dan Huan Cheng Guan daripada Gerakan ketika itu.

Buat pertama kalinya, mereka bertanding dalam Pilihan Raya Negeri Sarawak 2011, dengan mengemukakan lima calon. Kini Parti Cinta Malaysia telah bergabung bersama Gagasan Sejahtera.

Parti Ikatan Bangsa Malaysia yang lebih dikenali sebagai Ikatan ditubuhkan pada 7 Jun 2012 oleh beberapa bekas pemimpin nasional Malaysia. Presiden sementaranya ialah bekas Menteri Penerangan iaitu Tan Sri Abdul Kadir Sheikh Fadzir.

Ikatan menyasarkan 500,000 ahli dari seluruh negara dalam tempoh setahun. Borang telah dihantar kepada Pendaftar Pertubuhan (ROS) pada 5 Jun 2012. Tan Sri Abdul Kadir keluar dari UMNO pada Mac 2012 dan berucap di atas pentas PAS. Kini Ikatan turut bersama dengan Gagasan Sejahtera pada Pilihan Raya Umum ke 14 ini.

Parti Amanah Negara adalah sebuah parti politik di Malaysia. Parti Amanah diasaskan oleh Mohamad Sabu yang telah keluar dari PAS. Parti ini didaftarkan sebagai Malaysia Workers' Party (Parti Pekerja-Pekerja Malaysia) iaitu parti politik berhaluan kiri di Malaysia.

Parti ini ditubuhkan pada tahun 1978 oleh Puan Ganga Nayar, yang gagal memenangi kerusi yang ditandinginya iaitu kawasan Parlimen Sungai Besi dan DUN Sungai Way pada Pilihan Raya Umum Malaysia 1978. Parti ini kemudiannya dijenamakan semula sebagai Parti Amanah Negara dan dilancarkan pada 16 September 2015.

KIMMA sebuah parti politik di Malaysia yang ditubuhkan pada 1977 untuk menwakili kaum minoriti India Muslim. KIMMA pernah dibatalkan pendaftarannya sebanyak dua kali pada tahun 1978 & 1998 sebelum didaftar balik semula. KIMMA telah menyatakan hasrat untuk menyertai Barisan Nasional semenjak tahun 1984.

KIMMA merupakan satu pertubuhan yang khusus untuk India Muslim yang bersuara lantang memperjuangkan kepentingan masyarakat India Muslim dalam bidang politik, agama, sosial, ekonomi dan pendidikan. Sejak penubuhannya, KIMMA telah membuka banyak cawangan di setiap negeri di seluruh Malaysia dan terkini, KIMMA mempunyai 12 buah pejabat di 12 buah negeri di Malaysia.

MyPPP ditubuhkan pada tahun 1953 oleh adik-beradik Seenivasagam dan presiden pertamanya D.R. Seenivasagam. Parti ini amat terkenal sebaik sahaja ditubuhkan atas sebab populariti adik-beradik ini yang bersuara tentang keadilan dan kesamaan untuk orang-orang biasa. MyPPP pada masa sekarang dipimpin oleh Presiden, Dato' Seri M. Kayveas. MyPPP juga merupakan parti komponen bagi Barisan Nasional yang merupakan parti pemerintah bagi kerajaan Persekutuan.


Kisah Inspirasi Kelab Antigua Barracuda Yang Tak Pernah Menang Perlawanan

Bola sepak, seperti kata orang ramai, adalah permainan yang berasaskan keputusan dan setiap pasukan memang bersedia untuk melakukan apa saja cara, untuk mendapat keputusan yang baik. Kekalahan, andainya dialami, mampu menghilangkan keyakinan pasukan daripada mana-mana pasukan walau sehandal manapun. Bagaimanapun yang pasti, situasi menjunam itu akan berakhir bagi kebanyakan pasukan.

Pada tahun 2013, Antigua Barracuda bermain 26 perlawanan dalam United Soccer League (USL), pertandingan divisyen tiga bagi liga bola sepak Amerika Syarikat - dan tewas kesemua perlawanan.

Musim itu merupakan musim terakhir bagi kelab tersebut selepas 3 musim mencuba nasib, dalam tempoh waktu yang boleh dikatakan singkat. Kelab itu merupakan antara kelab professional di dunia yang menamatkan musim tanpa sebarang mata namun apa yang menyedihkan, potensi pasukan mereka dipersiakan begitu sahaja.

Juga dikenali dengan nama gelaran "Cudas", Antigua Barracuda adalah pasukan bola sepak professional pertama bagi negara kecil Antigua and Barbuda, sebuah negara kecil di kepulauan Caribbean, ditubuhkan dengan tujuan mahu membangunkan pasukan kebangsaan sendiri dengan menyertai liga di Amerika Syarikat.

Pada musim pertama mereka, Cudas menang 9 perlawanan sebelum projek mereka mula berdepan kepayahan pada musim kedua. Pasukan lawan tidak lagu mahu melakukan perjalanan jauh ke sana hanya untuk bermain di depan stadium kosong. USL mencadangkan satu idea drastik kepada Cudas - kelab itu berpindah ke Amerika Syarikat secara sementara dan bermain kesemua perlawanan dalam stadium sebagai pasukan pelawat.

Ketika Adrian Whitbread mengambil alih kelab tersebut sebagai pengurus bermula pada bulan Jun 2013 semasa pertengahan musim, Cudas tidak mempunyai sebarang mata, tiada peruntukan kewangan serta bergolok gadai hanya untuk menyempurnakan perlawanan selebihnya.

Pemain-pemain menurut Adrian, tiada tempat tinggal tetap dan terpaksa menetap di dalam hotel bajet di Tampa, Florida. Adrian terpaksa menggunakan kenalannya untuk mendapatkan tempat latihan. Sekiranya terpaksa, Adrian dan pemainnya melakukan sesi latihan di perkarangan tempat letak kereta hotel.

Sebelum perlawanan pertamanya sebagai pengurus berlangsung menentang kelab Richmond Kickers, Adrian mendapati pemainnya tak mampu terbang ke Virginia. Perjalanan mereka ke sana perlu dilakukan dalam sebuah van yang terpaksa memuatkan 18 orang pemain dan 4 orang pegawai mengharungi perjalanan 10 jam.

Mereka tewas perlawanan tersebut 3-1. Tiba pada pertengahan musim, mereka masih belum memungut sebarang mata.

Pemain-pemain Cudas pada ketika itu, sudah beberapa bulan tidak dibayar gaji. Ada yang terpaksa meninggalkan pasukan bagi mencari rezeki. Beberapa orang pemain yang cuba dibawa masuk, menarik diri selepas melihat 'fasiliti' yang mereka tawarkan. Pegawai fisioterapi kelab itu pun terpaksa cabut lari.

Dalam satu insiden yang memalukan, seluruh pemain dan pegawai Cudas terpaksa berjalan kaki dari hotel yang mereka diami ke stadium di Los Angeles, kerana mereka tiada dana untuk menyewa teksi.

Adrian sendiri terpaksa menggunakan wang saku beliau untuk menampung beberapa perbelanjaan penting, tanpa jaminan akan dibayar semula. Walaupun berhadapan dengan pelbagai rintangan, pemain-pemain Cudas tetap serius menghadapi perlawanan seterusnya. George Dublin, kapten pasukan memberitahu komitmen pemain yang ada tidak pernah luntur setiap kali mereka berada di padang.

Bagaimanapun, George tetap mengakui masalah di luar padang memberikan pengaruh besar pada mentaliti pemain. Terpaksa menghadapi perjalanan jauh dalam keadaan tidak selesa, tidur di hotel dan terpaksa berhempas-pulas membuatkan mereka sedar tanggungjawab mereka terhadap keluarga - tetapi selepas tewas 17 kali berturut-turut, pemain-pemain sedar yang ada kalanya situasi sukar untuk berubah lebih baik.

Dua minggu sebelum perlawanan terakhir Cudas, pemain-pemain akhirnya berjaya mendapat bayaran gaji yang sepatutnya diterima namun semangat yang ditemui tetap tidak menghadirkan sekurang-kurangnya keputusan seri pada Cudas. Dalam perlawanan terakhir mereka, Cudas tewas 1-0 namun semangat yang ditunjukkan di atas padang, membuktikan susah payah mereka sebenarnya sedang menyatukan mereka semua.

Setelah mengetahui kisah yang berlaku kepada Antigua Barracuda, peminat-peminat kepada kelab Phoenix FC yang memenangi perlawanan terakhir Cudas, menjemput semua pemain Cudas ke pub untuk minum. Kisah pengorbanan Cudas mempertaruhkan segala-galanya hanya untuk bola sepak, menghadirkan rasa hormat pada penyokong Phoenix FC.

Bagi George Dublin, dia melihat pengalaman yang dilalui sebagai satu perkara yang mendewasakan dia. Walaupun kecewa tidak ada pihak sudi menaja Cudas untuk maju lebih jauh, mungkin itu hakikat yang pemain-pemain Cudas perlu mereka terima.

Tewas 26 perlawanan, rekod Antigua Barracuda pada musim itu adalah main 26 kali, tidak pernah menang, tidak pernah seri, menjaringkan 11 gol dan bolos 91 kali. Statistik lebih penting; mata yang dipungut musim itu - kosong.

Bagaimanapun, bagi warga Antigua and Barbuda, tujuan utama penubuhan kelab Antigua Barracuda sekurang-kurangnya menampakkan kesan positif walaupun kelab itu mencatatkan rekod memalukan bagi sebuah pasukan professional.

Pencapaian pasukan kebangsaan Antigua and Barbuda berjaya melayakkan diri ke pusingan ketiga pusingan kelayakan zon Concacaf, sebelum tewas kepada Amerika Syarikat ketika itu dianggap pencapaian terbaik mereka. Kejayaan yang lebih manis bagi mereka - mereka berjaya menjadi antara 100 pasukan kebangsaan terbaik senarai FIFA pada tahun 2011 buat pertama kali, mencapai kedudukan ke 87 dunia ketika itu. Untuk sebuah negara yang mempunyai populasi hanya seramai 100 ribu orang, itu adalah kejayaan besar bagi negara mereka.

Kejayaan pasukan kebangsaan mereka seiring dengan kewujudan kelab Antigua Barracuda, yang menjadi kelab bola sepak professional pertama negara tersebut bermain dalam liga yang lebih tinggi tarafnya, Ini membuktikan sebuah pasukan bertaraf professional sebenarnya mampu memberikan pengaruh besar kepada prestasi pasukan kebangsaan sesebuah negara.

Pemain-pemain kelab Antigua Barracuda menjadi tulang belakang pasukan kebangsaan mereka, namun selepas musim terburuk tersebut - kelab Barracuda dibubarkan. Pemain-pemain membawa diri, ada yang kekal dalam liga amatur tempatan dan ada juga yang berjaya menjadi pemain di kelab-kelab bawahan di Britain.

Ketika ini, pasukan kebangsaan Antigua and Barbuda berada pada kedudukan ke 139 dunia, 39 kedudukan lebih baik berbanding pasukan kebangsaan negara kita dan pernah mencapai kedudukan ke 83, pencapaian terbaik mereka.

Mereka masih lagi bermain semua perlawanan kelayakan antarabangsa dalam sebuah stadium kriket, yang akan diubah suai sekiranya ada perlawanan bola sepak melibatkan negara mereka dalam stadium yang hanya mampu memuatkan 10 ribu orang penonton. Untuk sebuah negara berpopulasi 100 ribu orang, mungkin itu sudah memadai.

Asalkan setiap pemain ingat dan mewarisi kegigihan pemain Antigua Barracuda bersusah payah walaupun tewas kesemua perlawanan, untuk memajukan kualiti sukan bola sepak negara mereka.

Artikel ini adalah terjemahan dan olahan semula artikel asal Played 26, lost 26 : The story of Antigua Barracuda's record breaking season tulisan Niall McVeigh dalam akhbar dalam talian UK, The Guardian.